ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 480/2012 ΤΗΣ ΕΠΙΤΡΟΠΉΣ της 7ης Ιουνίου 2012 για το άνοιγμα και τη διαχείριση δασμολογικής ποσόστωσης θραυσμάτων ρυζιού, που υπάγεται στον κωδικό ΣΟ 1006 40 00, για την παραγωγή παρασκευασμάτων διατροφής του κωδικού ΣΟ 1901 10 00 (κωδικοποιημένο κείμενο) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV.6 της GATT (1), και ιδίως το άρθρο 1, Εκτιμώντας τα ακόλουθα: (1) Ο κανονισμός (ΕΚ) αριθ. 2058/96 της Επιτροπής, της 28ης Οκτωβρίου 1996, για το άνοιγμα και τη διαχείριση δασμολογικής ποσόστωσης θραυσμάτων ρυζιού, που υπάγεται στον κωδικό ΣΟ 1006 40 00, για την παραγωγή παρασκευασμάτων διατροφής του κωδικού ΣΟ 1901 10 (2), έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού. (2) Μεταξύ των παραχωρήσεων συγκαταλέγεται μία δασμολογική ποσόστωση 1 000 τόνων θραυσμάτων ρυζιού με μηδενικό δασμό, που υπάγεται στον κωδικό ΣΟ 1006 40 00, η οποία μπορεί να εισάγεται ετησίως, για την παραγωγή παρασκευασμάτων διατροφής του κωδικού ΣΟ 1901 10 00. (3) Θα πρέπει να διευκρινισθεί ότι για τις εισαγωγές που καλύπτονται από τον παρόντα κανονισμό εφαρμόζονται οι διατάξεις του κανονισμού (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (4). (4) Ειδικότερα, ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (5) θεσπίζει τις λεπτομερείς διατάξεις σχετικά με τις αιτήσεις για την έκδοση πιστοποιητικών εισαγωγής, με τις τυπικές προϋποθέσεις που πρέπει να πληρούν οι αιτούντες καθώς και με την έκδοση των πιστοποιητικών. Ο κανονισμός αυτός προβλέπει ότι η διάρκεια ισχύος των πιστοποιητικών δεν υπερβαίνει την τελευταία ημέρα της περιόδου της δασμολογικής ποσόστωσης και εφαρμόζεται με την επιφύλαξη συμπληρωματικών όρων ή παρεκκλίσεων που θεσπίζονται από τους κανονισμούς που διέπουν τους σχετικούς τομείς. (5) Για την καλύτερη διαχείριση της δασμολογικής ποσόστωσης που ανοίγεται βάσει του παρόντος κανονισμού, είναι ανάγκη να συνεχιστεί να παρέχεται στους εμπορευόμενους η δυνατότητα να μπορούν να υποβάλλουν περισσότερες της μίας αιτήσεις για πιστοποιητικά ανά περίοδο δασμολογικής ποσόστωσης και συνεπώς να παρεκκλίνουν από το άρθρο 6 παράγραφος 1 του κανονισμού (ΕΚ) αριθ. 1301/2006. Επιπλέον, προκειμένου να βελτιωθεί ο έλεγχος της εν λόγω ποσόστωσης, καθώς και για την εναρμόνιση και την απλούστευση της διαχείρισής της, είναι σκόπιμο να προβλεφθεί ότι η υποβολή των αιτήσεων για πιστοποιητικά εισαγωγής θα πραγματοποιείται εβδομαδιαία. (6) Για να εξασφαλισθεί η ορθή διοικητική διαχείριση της δασμολογικής ποσόστωσης, πρέπει να θεσπιστούν ειδικοί κανόνες σε θέματα υποβολής των αιτήσεων και έκδοσης των πιστοποιητικών. Οι κανόνες αυτοί συμπληρώνουν ή παρεκκλίνουν των διατάξεων του κανονισμού (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (6). (7) Πρέπει να προβλεφθούν ειδικές διατάξεις ώστε να παρέχονται εγγυήσεις ότι τα θραύσματα ρυζιού θα χρησιμοποιηθούν αποκλειστικά για τις προβλεπόμενες χρήσεις. Για τον σκοπό αυτό, θα πρέπει η απαλλαγή των δασμών να υπαχθεί σε ανάληψη δέσμευσης εκ μέρους του εισαγωγέα ο οποίος επιβεβαιώνει τον προβλεπόμενο προορισμό και σε σύσταση εγγύησης ύψους ίσου με τον μη εισπραχθέντα δασμό. Ο καθορισμός λογικής προθεσμίας μεταποίησης είναι αναγκαίος για την ορθή διαχείριση της ποσόστωσης. Η αποστολή των εμπορευμάτων συνεπάγεται τη σύνταξη στο κράτος μέλος θέσης σε ελεύθερη κυκλοφορία αντιτύπου ελέγχου Τ5, σύμφωνα με τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (7), που αποτελεί το κατάλληλο μέσο απόδειξης της μεταποίησης. Όταν η μεταποίηση λαμβάνει χώρα στο κράτος μέλος θέσης σε ελεύθερη κυκλοφορία, η απόδειξη της μεταποίησης παρέχεται μέσω ενός ισοδύναμου εθνικού εγγράφου. (8) Παρόλο που η εγγύηση συστήνεται για να εξασφαλίσει την πληρωμή δασμολογικού χρέους κατά την εισαγωγή που μόλις δημιουργήθηκε, κρίνεται σκόπιμο να υπάρχει μια ορισμένη ελαστικότητα σε ό,τι αφορά την αποδέσμευση της εν λόγω εγγύησης. (9) Για να διασφαλισθεί η ορθή διαχείριση της δασμολογικής ποσόστωσης, θα πρέπει η εγγύηση η σχετική με τα πιστοποιητικά εισαγωγής να καθορισθεί σε 25 ευρώ ανά τόνο. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ανοίγεται, σύμφωνα με τις διατάξεις του παρόντος κανονισμού, ετήσια δασμολογική ποσόστωση με μηδενικό δασμό 1 000 τόνων θραυσμάτων ρυζιού, που υπάγεται στον κωδικό ΣΟ 1006 40 00 και που προορίζεται να χρησιμοποιηθεί για την παραγωγή παρασκευασμάτων διατροφής του κωδικού ΣΟ 1901 10 00. Η ποσόστωση φέρει τον αύξοντα αριθμό 09.4079. Οι κανονισμοί (ΕΚ) αριθ. 1342/2003, (ΕΚ) αριθ. 1301/2006 και (ΕΚ) αριθ. 376/2008 εφαρμόζονται για τη διαχείριση της ποσόστωσης που αναφέρεται στο πρώτο εδάφιο, πλην αντιθέτων διατάξεων του παρόντος κανονισμού. Άρθρο 2 1. Η αίτηση πιστοποιητικού εισαγωγής αφορά ποσότητα ίση με 5 τόνους τουλάχιστον ή με 500 τόνους κατ’ ανώτατο όριο. Σε κάθε αίτηση πιστοποιητικού εμφαίνεται η ποσότητα σε χιλιόγραμμα (χωρίς δεκαδικά ψηφία). Οι αιτήσεις πιστοποιητικών εισαγωγής κατατίθενται στις αρμόδιες αρχές των κρατών μελών κάθε Παρασκευή το αργότερο στις 13.00, ώρα Βρυξελλών. 2. Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006, ο αιτών δύναται να υποβάλλει περισσότερες από μία αιτήσεις πιστοποιητικού ανά περίοδο δασμολογικής ποσόστωσης. Εντούτοις, ο αιτών δύναται να υποβάλλει μόνο μία αίτηση πιστοποιητικού ανά εβδομάδα. 3. Στο τετραγωνίδιο 7 της αίτησης έκδοσης πιστοποιητικού και του πιστοποιητικού εισαγωγής, αναφέρεται η χώρα προέλευσης και η ένδειξη «ναι» σημειώνεται με σταυρό. 4. Η αίτηση έκδοσης πιστοποιητικού και το πιστοποιητικό εισαγωγής φέρουν: α) στο τετραγωνίδιο 20, μία από τις ενδείξεις που παρατίθενται στο παράρτημα Ι· β) στο τετραγωνίδιο 24, μία από τις ενδείξεις που παρατίθενται στο παράρτημα II. 5. Κατά παρέκκλιση του άρθρου 12 του κανονισμού (ΕΚ) αριθ. 1342/2003, το ποσό της εγγύησης σχετικά με τα πιστοποιητικά εισαγωγής που προβλέπονται από τον παρόντα κανονισμό ανέρχεται σε 25 ευρώ ανά τόνο. Άρθρο 3 1. Όταν οι αιτούμενες ποσότητες κατά τη διάρκεια μιας εβδομάδας υπερβαίνουν τη διαθέσιμη ποσότητα της ποσόστωσης, η Επιτροπή καθορίζει, δυνάμει του άρθρου 7 παράγραφος 2 του κανονισμού (ΕΚ) αριθ. 1301/2006, το αργότερο την τέταρτη εργάσιμη ημέρα από την τελευταία ημέρα υποβολής των αιτήσεων η οποία προβλέπεται στο άρθρο 2 παράγραφος 1 τρίτο εδάφιο του παρόντος κανονισμού, τον συντελεστή κατανομής των ποσοτήτων που ζητήθηκαν κατά τη διάρκεια της παρελθούσας εβδομάδας και αναστέλλει έως το τέλος της περιόδου ποσόστωσης την υποβολή νέων αιτήσεων έκδοσης πιστοποιητικών εισαγωγής. Οι αιτήσεις που υποβάλλονται κατά τη διάρκεια της τρέχουσας εβδομάδας θεωρούνται μη αποδεκτές. Τα κράτη μέλη επιτρέπουν στους επιχειρηματίες να αποσύρουν τις αιτήσεις στις οποίες η ποσότητα για την οποία πρέπει να εκδοθεί το πιστοποιητικό είναι μικρότερη των 20 τόνων, εντός προθεσμίας δύο εργάσιμων ημερών από την ημερομηνία δημοσίευσης του εκτελεστικού κανονισμού που καθορίζει τον συντελεστή κατανομής. 2. Το πιστοποιητικό εισαγωγής εκδίδεται την όγδοη εργάσιμη ημέρα από την τελευταία ημέρα κατάθεσης των αιτήσεων. Άρθρο 4 Τα κράτη μέλη κοινοποιούν στην Επιτροπή με ηλεκτρονικά μέσα: α) το αργότερο τη Δευτέρα που έπεται της εβδομάδας υποβολής των αιτήσεων έκδοσης πιστοποιητικών, πριν από τις 18.00, ώρα Βρυξελλών, τις πληροφορίες σχετικά με τις αιτήσεις πιστοποιητικών εισαγωγής, όπως προβλέπεται στο άρθρο 11 παράγραφος 1 στοιχείο α) του κανονισμού (ΕΚ) αριθ. 1301/2006, και τις συνολικές ποσότητες τις οποίες αφορούν οι εν λόγω αιτήσεις· β) το αργότερο τη δεύτερη εργάσιμη ημέρα μετά την έκδοση των πιστοποιητικών εισαγωγής, τις πληροφορίες σχετικά με τα πιστοποιητικά που εκδόθηκαν όπως προβλέπεται στο άρθρο 11 παράγραφος 1 στοιχείο β) του κανονισμού (ΕΚ) αριθ. 1301/2006, τις συνολικές ποσότητες για τις οποίες εκδόθηκαν τα πιστοποιητικά εισαγωγής καθώς και τις ποσότητες για τις οποίες αποσύρθηκαν οι αιτήσεις πιστοποιητικών βάσει του άρθρου 3 παράγραφος 1 τρίτο εδάφιο, του παρόντος κανονισμού· γ) το αργότερο την τελευταία ημέρα κάθε μήνα, τις συνολικές ποσότητες που τέθηκαν όντως σε ελεύθερη κυκλοφορία κατ’ εφαρμογή της σχετικής δασμολογικής ποσόστωσης κατά τη διάρκεια του δεύτερου προηγούμενου μήνα. Εάν κατά τη διάρκεια ενός των προαναφερομένων μηνών δεν έχει τεθεί σε ελεύθερη κυκλοφορία καμία ποσότητα, αποστέλλεται κοινοποίηση με την ένδειξη «ουδέν». Ωστόσο, η κοινοποίηση αυτή παύει να απαιτείται τον τρίτο μήνα μετά την ημερομηνία λήξης ισχύος των πιστοποιητικών. Άρθρο 5 1. Η απαλλαγή του δασμού υπόκειται σε: α) γραπτή δέσμευση του εισαγωγέα, η οποία έχει αναληφθεί κατά τη θέση σε ελεύθερη κυκλοφορία, ότι το σύνολο του δηλωθέντος εμπορεύματος θα μεταποιηθεί σύμφωνα με τις ενδείξεις που περιέχονται στο τετραγωνίδιο 20 του πιστοποιητικού εντός προθεσμίας έξι μηνών από την ημερομηνία αποδοχής της διασάφησης θέσης σε ελεύθερη κυκλοφορία· β) σύσταση από τον εισαγωγέα, κατά τη θέση σε ελεύθερη κυκλοφορία, εγγύησης ποσού ίσου με τον δασμό για τα θραύσματα ρυζιού που καθορίζεται στο άρθρο 140 του κανονισμού (ΕΚ) αριθ. 1234/2007 του Συμβουλίου (8). 2. Κατά τη θέση σε ελεύθερη κυκλοφορία, ο εισαγωγέας αναφέρει ως τόπο μεταποίησης ή το όνομα μίας επιχείρησης μεταποίησης και ενός κράτους μέλους ή πέντε διαφορετικά εργοστάσια μεταποίησης κατ’ ανώτατο όριο. Η αποστολή των εμπορευμάτων συνεπάγεται τη σύνταξη στο κράτος μέλος αναχώρησης αντιτύπου ελέγχου Τ5, που, σύμφωνα με τις λεπτομέρειες που ορίζονται στον κανονισμό (ΕΟΚ) αριθ. 2454/93, χρησιμεύει επίσης ως απόδειξη της μεταποίησης. Ωστόσο, όταν η μεταποίηση λαμβάνει χώρα στο κράτος μέλος θέσης σε ελεύθερη κυκλοφορία, η απόδειξη της μεταποίησης παρέχεται μέσω ενός ισοδύναμου εθνικού εγγράφου. 3. Το αντίτυπο ελέγχου Τ5 πρέπει να περιλαμβάνει: α) στο τετραγωνίδιο 104, μία από τις ενδείξεις που παρατίθενται στο παράρτημα ΙΙΙ· β) στο τετραγωνίδιο 107, μία από τις ενδείξεις που παρατίθενται στο παράρτημα IV. 4. Εκτός περιπτώσεων ανωτέρας βίας, η εγγύηση που προβλέπεται στην παράγραφο 1 στοιχείο β) αποδεσμεύεται όταν ο εισαγωγέας παρέχει, στις αρμόδιες αρχές του κράτους μέλους θέσης σε ελεύθερη κυκλοφορία, την απόδειξη ότι το σύνολο των ποσοτήτων που τέθηκαν σε ελεύθερη κυκλοφορία μεταποιήθηκαν στο προϊόν που αναφέρεται στο πιστοποιητικό εισαγωγής. Η μεταποίηση αυτή θεωρείται ότι πραγματοποιήθηκε εντός της προθεσμίας που αναφέρεται στην παράγραφο 1 στοιχείο α) εφόσον το προϊόν έχει παραχθεί είτε σε ένα ή περισσότερα εργοστάσια μεταποίησης που ανήκουν στην επιχείρηση που αναφέρεται στην παράγραφο 2 και βρίσκονται στο κράτος μέλος που αναφέρεται εκεί είτε στο εργοστάσιο μεταποίησης ή σε ένα από τα εργοστάσια μεταποίησης που αναφέρονται στην εν λόγω παράγραφο. Για τα εμπορεύματα που τίθενται σε ελεύθερη κυκλοφορία και τα οποία δεν μεταποιήθηκαν εντός της προαναφερόμενης προθεσμίας, η προς αποδέσμευση εγγύηση μειώνεται κατά 2 % ανά ημέρα υπέρβασης της προθεσμίας. 5. Η απόδειξη της μεταποίησης παρέχεται στις αρμόδιες αρχές εντός των έξι μηνών που έπονται του τέλους της προθεσμίας μεταποίησης. Εάν η απόδειξη δεν παρέχεται εντός της προθεσμίας που καθορίζεται στην παρούσα παράγραφο, η εγγύηση που αναφέρεται στην παράγραφο 1 στοιχείο β), ενδεχομένως μειωμένη κατά το ποσοστό που προβλέπεται στην παράγραφο 4 δεύτερο εδάφιο, μειώνεται κατά 2 % ανά ημέρα υπέρβασης της προθεσμίας. Το ποσό της εγγύησης που δεν αποδεσμεύεται καταπίπτει ως δασμός. Άρθρο 6 Κατά παρέκκλιση του άρθρου 7 παράγραφος 4 του κανονισμού (ΕΚ) αριθ. 376/2008, η ποσότητα που τίθεται σε ελεύθερη κυκλοφορία δεν πρέπει να υπερβαίνει εκείνη που αναφέρεται στα τετραγωνίδια 17 και 18 του πιστοποιητικού εισαγωγής. Ο αριθμός «0» αναγράφεται προς τον σκοπό αυτό στο τετραγωνίδιο 19 του εν λόγω πιστοποιητικού. Άρθρο 7 Ο κανονισμός (ΕΚ) αριθ. 2058/96 καταργείται. Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος VI. Άρθρο 8 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Ιουνίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ 2011/729/ΚΕΠΠΑ ΤΟΥ ΣΥΜΒΟΥΛΊΟΥ της 10ης Νοεμβρίου 2011 για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29, Εκτιμώντας τα ακόλουθα: (1) Στις 28 Φεβρουαρίου 2011, το Συμβούλιο εξέδωσε την απόφαση 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη (1), με την οποία εφαρμόζεται η απόφαση 1970 (2011) του Συμβουλίου Ασφαλείας των Ηνωμένων Εθνών (ΣΑΗΕ). (2) Στις 23 Μαρτίου 2011, το Συμβούλιο εξέδωσε την απόφαση 2011/178/ΚΕΠΠΑ (2) για την τροποποίηση της απόφασης 2011/137/ΚΕΠΠΑ και την εφαρμογή της απόφασης 1973 (2011). (3) Στις 22 Σεπτεμβρίου 2011, το Συμβούλιο εξέδωσε την απόφαση 2011/625/ΚΕΠΠΑ (3) για την τροποποίηση της απόφασης 2011/137/ΚΕΠΠΑ και την εφαρμογή της απόφασης 2009 (2011). (4) Στις 27 Οκτωβρίου 2011, το Συμβούλιο Ασφαλείας των Ηνωμένων Εθνών εξέδωσε την απόφαση 2016 (2011) ΣΑΗΕ η οποία ορίζει ότι οι διατάξεις των παραγράφων 6 έως 12 της απόφασης 1973 (2011) ΣΑΗΕ τερματίζονται την 31η Οκτωβρίου 2011. (5) Η απόφαση 2011/137/ΚΕΠΠΑ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 3α της απόφασης 2011/137/ΚΕΠΠΑ διαγράφεται. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 10 Νοεμβρίου 2011.

Κυκλοφοριακές διατάξεις


ΑΠΌΦΑΣΗ ΤΗΣ ΕΠΙΤΡΟΠΉΣ της 5ης Φεβρουαρίου 2010 για την καταλληλότητα των αρμόδιων αρχών ορισμένων τρίτων χωρών σύμφωνα με την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2010) 590] (Κείμενο που παρουσιάζει ενδιαφέρον για τον ΕΟΧ) (2010/64/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τους υποχρεωτικούς ελέγχους των ετήσιων και των ενοποιημένων λογαριασμών, για την τροποποίηση των οδηγιών 78/660/ΕΟΚ και 83/349/ΕΟΚ του Συμβουλίου και για την κατάργηση της οδηγίας 84/253/ΕΟΚ του Συμβουλίου (1), και ιδίως το άρθρο 47 παράγραφος 3 πρώτο εδάφιο, Εκτιμώντας τα ακόλουθα: (1) Σύμφωνα με το άρθρο 47 παράγραφος 1 και το άρθρο 53 της οδηγίας 2006/43/ΕΚ, από τις 29 Ιουνίου 2008, οι αρμόδιες αρχές των κρατών μελών επιτρέπουν τη διαβίβαση των εγγράφων εργασίας του ελέγχου ή άλλων εγγράφων που βρίσκονται στην κατοχή νόμιμων ελεγκτών ή ελεγκτικών γραφείων στις αρμόδιες αρχές τρίτης χώρας μόνον εάν οι εν λόγω αρμόδιες αρχές έχουν αναγνωριστεί ως κατάλληλες από την Επιτροπή και έχουν συναφθεί συμφωνίες αμοιβαίας συνεργασίας μεταξύ τους και των αρμόδιων αρχών του ενδιαφερόμενου κράτους μέλους. Συνεπώς, πρέπει να καθοριστεί ποιες αρμόδιες αρχές τρίτων χωρών είναι κατάλληλες για τον σκοπό της διαβίβασης εγγράφων εργασίας λογιστικού ελέγχου ή άλλων εγγράφων που βρίσκονται στην κατοχή νόμιμων ελεγκτών ή ελεγκτικών γραφείων στις αρμόδιες αρχές μιας τρίτης χώρας. (2) Η διαβίβαση των εγγράφων εργασίας του ελέγχου ή άλλων σχετικών εγγράφων που βρίσκονται στην κατοχή νόμιμων ελεγκτών ή ελεγκτικών γραφείων στις αρμόδιες αρχές μιας τρίτης χώρας αντανακλά ουσιαστικό δημόσιο συμφέρον όσον αφορά την άσκηση ανεξάρτητης δημόσιας εποπτείας. Επομένως, κάθε τέτοια διαβίβαση από τις αρμόδιες αρχές των κρατών μελών πρέπει να γίνεται μόνο για λόγους άσκησης αρμοδιοτήτων δημόσιας εποπτείας, εξωτερικής διασφάλισης της ποιότητας και ερευνών επί των ελεγκτών και των ελεγκτικών γραφείων από τις αρμόδιες αρχές της ενδιαφερόμενης τρίτης χώρας. Τα πρόσωπα που απασχολούνται ή απασχολήθηκαν από τις αρμόδιες αρχές της τρίτης χώρας που έλαβε τις πληροφορίες υπόκεινται σε υποχρέωση επαγγελματικού απορρήτου. (3) Η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2), εφαρμόζεται στην επεξεργασία δεδομένων προσωπικού χαρακτήρα κατ’ εφαρμογή της παρούσας οδηγίας. Συνεπώς, όταν η διαβίβαση εγγράφων εργασίας λογιστικού ελέγχου ή άλλων εγγράφων που βρίσκονται στην κατοχή νόμιμων ελεγκτών ή ελεγκτικών γραφείων στις παρακάτω αρμόδιες αρχές τρίτης χώρας συνεπάγεται την κοινοποίηση δεδομένων προσωπικού χαρακτήρα, πρέπει πάντα να γίνεται σύμφωνα με τις διατάξεις της οδηγίας 95/46/ΕΚ. Τα κράτη μέλη πρέπει να διασφαλίζουν, μέσω συμφωνιών συνεργασίας σύμφωνα με το κεφάλαιο IV της οδηγίας 95/46/ΕΚ μεταξύ των αρμοδίων αρχών τους και των αρμοδίων αρχών τρίτων χωρών, ότι οι τελευταίες δεν κοινοποιούν περαιτέρω τα δεδομένα προσωπικού χαρακτήρα που περιλαμβάνονται σε διαβιβαζόμενα έγγραφα εργασίας λογιστικού ελέγχου ή άλλα έγγραφα που βρίσκονται στην κατοχή νόμιμων ελεγκτών ή ελεγκτικών γραφείων χωρίς προηγούμενη συμφωνία των αρμόδιων αρχών του ενδιαφερόμενου κράτους μέλους. Ζητήθηκε η γνώμη του Ευρωπαίου Επόπτη Προστασίας Δεδομένων για την παρούσα απόφαση. (4) Η καταλληλότητα των αρμόδιων αρχών μιας τρίτης χώρας πρέπει να αξιολογείται λαμβάνοντας υπόψη τις απαιτήσεις συνεργασίας σύμφωνα με το άρθρο 36 της οδηγίας 2006/43/ΕΚ ή τις απαιτήσεις ουσιωδώς ισοδύναμων λειτουργικών αποτελεσμάτων. Η καταλληλότητα πρέπει ειδικότερα να αξιολογείται λαμβάνοντας υπόψη τις αρμοδιότητες που ασκούν οι αρμόδιες αρχές της ενδιαφερόμενης τρίτης χώρας, τις διασφαλίσεις κατά της παραβίασης των κανόνων επαγγελματικού απόρρητου και εμπιστευτικότητας που εφαρμόζουν οι αρχές αυτές και της ικανότητάς τους, βάσει των νόμων και των κανονιστικών διατάξεών τους, να συνεργάζονται με τις αρμόδιες αρχές των κρατών μελών. (5) Δεδομένου ότι ως ελεγκτές και ελεγκτικά γραφεία που ελέγχουν κοινοτικές εταιρείες, οι οποίες έχουν εκδώσει τίτλους στον Καναδά, την Ιαπωνία ή την Ελβετία ή αποτελούν μέρος ενός ομίλου που εκδίδει υποχρεωτικούς ενοποιημένους λογαριασμούς σε εκείνες τις χώρες, υπόκεινται σε κανονιστικές ρυθμίσεις βάσει της εθνικής νομοθεσίας των εν λόγω χωρών, θα πρέπει να αποφασιστεί κατά πόσον οι αρμόδιες αρχές των κρατών μελών μπορούν να διαβιβάζουν τα έγγραφα εργασίας λογιστικού ελέγχου ή άλλα έγγραφα που βρίσκονται στην κατοχή νόμιμων ελεγκτών ή ελεγκτικών γραφείων στις αρμόδιες αρχές εκείνων των χωρών μόνο για λόγους άσκησης των αρμοδιοτήτων τους, της δημόσιας εποπτείας, της εξωτερικής διασφάλισης της ποιότητας και της διενέργειας ερευνών επί των ελεγκτών και των ελεγκτικών γραφείων. (6) Έχουν διεξαχθεί αξιολογήσεις καταλληλότητας για τους σκοπούς του άρθρου 47 της οδηγίας 2006/43/ΕΚ όσον αφορά τις αρμόδιες αρχές του Καναδά, της Ιαπωνίας και της Ελβετίας. Οι αποφάσεις περί καταλληλότητας πρέπει να ληφθούν βάσει εκείνων των αξιολογήσεων όσον αφορά τις εν λόγω αρχές. (7) Το Καναδικό Συμβούλιο Καταλογισμού Δημόσιων Ευθυνών (Public Accountability Board) ασκεί τις αρμοδιότητες δημόσιας εποπτείας, εξωτερικής διασφάλισης ποιότητας και ερευνών επί των ελεγκτών και των ελεγκτικών γραφείων. Εφαρμόζει κατάλληλα μέτρα διασφάλισης που απαγορεύουν και επιβάλλουν κυρώσεις για την κοινοποίηση, εκ μέρους εν ενεργεία ή πρώην υπαλλήλων του, εμπιστευτικών πληροφοριών σε οποιαδήποτε τρίτο μέρος ή αρχή. Χρησιμοποιεί τα διαβιβαζόμενα έγγραφα εργασίας λογιστικού ελέγχου που βρίσκονται στην κατοχή νόμιμων ελεγκτών ή ελεγκτικών γραφείων αποκλειστικά για λόγους σχετικούς με τη δημόσια εποπτεία, την εξωτερική διασφάλιση ποιότητας και τις έρευνες επί των ελεγκτών και των ελεγκτικών γραφείων. Βάσει των νόμων και των κανονιστικών διατάξεων του Καναδά, μπορεί να διαβιβάζει έγγραφα εργασίας λογιστικού ελέγχου ή άλλα έγγραφα που κατέχουν οι Καναδοί ελεγκτές ή τα ελεγκτικά γραφεία στις αρμόδιες αρχές οποιουδήποτε κράτους μέλους. Με βάση τα στοιχεία αυτά, το Καναδικό Συμβούλιο Καταλογισμού Δημόσιων Ευθυνών θα πρέπει να κηρυχθεί κατάλληλο για τους σκοπούς του άρθρου 47 παράγραφος 1 της οδηγίας 2006/43/ΕΚ. (8) Η Αρχή Χρηματοπιστωτικής Εποπτείας (Financial Services Agency) της Ιαπωνίας και το Εποπτικό Συμβούλιο Ορκωτών Λογιστών και Ελεγκτών (Certified Public Accountants and Auditing Oversight Board) που λειτουργεί στο πλαίσιο της Αρχής Χρηματοπιστωτικής Εποπτείας της Ιαπωνίας έχουν αρμοδιότητες δημόσιας εποπτείας, εξωτερικής διασφάλισης ποιότητας και ερευνών επί των ελεγκτών και των ελεγκτικών γραφείων. Η παρούσα απόφαση πρέπει να καλύπτει μόνο τις αρμοδιότητες της Αρχής Χρηματοπιστωτικής Εποπτείας να προβαίνει σε έρευνες στους ελεγκτές και τα ελεγκτικά γραφεία. Η Αρχή Χρηματοπιστωτικής Εποπτείας της Ιαπωνίας και το Εποπτικό Συμβούλιο Ορκωτών Λογιστών και Ελεγκτών της Ιαπωνίας εφαρμόζουν κατάλληλα μέτρα διασφάλισης που απαγορεύουν και επιβάλλουν κυρώσεις για την κοινοποίηση, εκ μέρους εν ενεργεία ή πρώην υπαλλήλων του, εμπιστευτικών πληροφοριών σε οποιαδήποτε τρίτο μέρος ή αρχή και χρησιμοποιεί τα διαβιβαζόμενα έγγραφα εργασίας λογιστικού ελέγχου ή άλλα έγγραφα που βρίσκονται στην κατοχή νόμιμων ελεγκτών ή ελεγκτικών γραφείων αποκλειστικά για λόγους σχετικούς με τη δημόσια εποπτεία, την εξωτερική διασφάλιση ποιότητας και τις έρευνες από τους ελεγκτές και τα ελεγκτικά γραφεία. Βάσει των νόμων και των κανονιστικών διατάξεων της Ιαπωνίας, μπορούν να διαβιβάζουν έγγραφα εργασίας λογιστικού ελέγχου ή άλλα έγγραφα που κατέχουν οι Ιάπωνες ελεγκτές ή τα ελεγκτικά γραφεία στις αρμόδιες αρχές οποιουδήποτε κράτους μέλους. Με βάση τα στοιχεία αυτά, η Αρχή Χρηματοπιστωτικής Εποπτείας της Ιαπωνίας και το Εποπτικό Συμβούλιο Ορκωτών Λογιστών και Ελεγκτών της Ιαπωνίας πρέπει να κηρυχτούν κατάλληλα για τους σκοπούς του άρθρου 47 παράγραφος 1 της οδηγίας 2006/43/ΕΚ. (9) Η Ομοσπονδιακή Αρχή Εποπτείας Ελέγχου (Federal Audit Oversight Authority) της Ελβετίας έχει αρμοδιότητες δημόσιας εποπτείας, εξωτερικής διασφάλισης ποιότητας και ερευνών επί των ελεγκτών και των ελεγκτικών γραφείων. Εφαρμόζει κατάλληλα μέτρα διασφάλισης που απαγορεύουν και επιβάλλουν κυρώσεις για την κοινοποίηση, εκ μέρους εν ενεργεία ή πρώην υπαλλήλων της, εμπιστευτικών πληροφοριών σε οποιαδήποτε τρίτο μέρος ή αρχή και χρησιμοποιεί τα διαβιβαζόμενα έγγραφα εργασίας λογιστικού ελέγχου ή άλλα έγγραφα που βρίσκονται στην κατοχή νόμιμων ελεγκτών ή ελεγκτικών γραφείων αποκλειστικά για λόγους σχετικούς με τη δημόσια εποπτεία, την εξωτερική διασφάλιση ποιότητας και τις έρευνες από τους ελεγκτές και τα ελεγκτικά γραφεία. Βάσει των νόμων και των κανονιστικών διατάξεων της Ελβετίας, μπορεί να διαβιβάζει έγγραφα εργασίας λογιστικού ελέγχου ή άλλα έγγραφα που κατέχουν οι ελβετοί ελεγκτές ή οι εταιρείες λογιστικού ελέγχου στις αρμόδιες αρχές οποιουδήποτε κράτους μέλους. Με βάση τα στοιχεία αυτά, η Ομοσπονδιακή Αρχή Εποπτείας Ελέγχου της Ελβετίας πρέπει να κηρυχτεί κατάλληλη για τους σκοπούς του άρθρου 47 παράγραφος 1 της οδηγίας 2006/43/ΕΚ. (10) Η διαβίβαση εγγράφων εργασίας λογιστικού ελέγχου πρέπει να περιλαμβάνει την παροχή πρόσβασης ή τη διαβίβαση, στις αρχές που κηρύσσονται κατάλληλες στο πλαίσιο της παρούσας απόφασης, των εγγράφων εργασίας ή άλλων σχετικών εγγράφων που βρίσκονται στην κατοχή νόμιμων ελεγκτών ή ελεγκτικών γραφείων, μετά από προηγούμενη συμφωνία των αρμόδιων αρχών των κρατών μελών, και την παροχή πρόσβασης ή τη διαβίβαση των εν λόγω εγγράφων από τις αρμόδιες αρχές των κρατών μελών σε εκείνες τις αρχές. Κατά συνέπεια, δεν πρέπει να επιτρέπεται στους νόμιμους ελεγκτές και τα ελεγκτικά γραφεία να παρέχουν πρόσβαση, ούτε να διαβιβάζουν έγγραφα εργασίας λογιστικού ελέγχου ή άλλα έγγραφα που κατέχουν νομικοί ελεγκτές ή ελεγκτικά γραφεία στις αρχές αυτές υπό άλλους όρους, πλην αυτών που καθορίζονται στην παρούσα απόφαση και στο άρθρο 47 της οδηγίας 2006/43/ΕΚ, παραδείγματος χάριν με βάση τη συγκατάθεση του νόμιμου ελεγκτή, των εταιρειών λογιστικού ελέγχου ή της επιχείρησης πελατών. (11) Η παρούσα απόφαση δεν θίγει τις συμφωνίες συνεργασίας που αναφέρονται στο άρθρο 25 παράγραφος 4 της οδηγίας 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (3). (12) Δεδομένου ότι η παρούσα απόφαση λαμβάνεται στο πλαίσιο της μεταβατικής περιόδου που παραχωρείται σε ορισμένους ελεγκτές και ελεγκτικά γραφεία τρίτων χωρών με την απόφαση 2008/627/ΕΚ της Επιτροπής, της 29ης Ιουλίου 2008, σχετικά με μεταβατική περίοδο για τις δραστηριότητες λογιστικού ελέγχου ορισμένων ελεγκτών και ελεγκτικών οντοτήτων από τρίτες χώρες (4), η παρούσα απόφαση δεν πρέπει να προδικάζει τυχόν τελικές αποφάσεις ισοδυναμίας που μπορεί να εκδώσει η Επιτροπή σύμφωνα με το άρθρο 46 της οδηγίας 2006/43/ΕΚ. (13) Η παρούσα απόφαση σκοπό έχει να διευκολύνει την αποτελεσματική συνεργασία μεταξύ των αρμοδίων αρχών των κρατών μελών και των αρμοδίων αρχών του Καναδά, της Ιαπωνίας και της Ελβετίας προκειμένου να καταστεί δυνατή η άσκηση των καθηκόντων τους που αφορούν τη δημόσια εποπτεία, την εξωτερική διασφάλιση ποιότητας και τις έρευνες και, ταυτόχρονα, να προστατεύονται τα δικαιώματα των ενδιαφερομένων μερών. Τα κράτη μέλη πρέπει να κοινοποιούν στην Επιτροπή τις συμφωνίες συνεργασίας που συνάπτουν με τις εν λόγω αρχές, ώστε η Επιτροπή να είναι σε θέση να αξιολογεί εάν η συνεργασία πραγματοποιείται σύμφωνα με το άρθρο 47 της οδηγίας 2006/43/ΕΚ. (14) Τελικός στόχος της συνεργασίας με τον Καναδά, την Ιαπωνία και την Ελβετία όσον αφορά την εποπτεία ελέγχου είναι να επιτευχθεί αμοιβαία εμπιστοσύνη μεταξύ των συστημάτων εποπτείας οπότε οι διαβιβάσεις εγγράφων εργασίας λογιστικού ελέγχου θα πραγματοποιούνται μόνο σε εξαιρετικές περιπτώσεις. Η αμοιβαία εμπιστοσύνη θα βασίζεται στην ισοδυναμία των συστημάτων εποπτείας των ελεγκτών της κοινότητας και των ελεγκτών των εν λόγω χωρών. (15) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 48 παράγραφος 1 της οδηγίας 2006/43/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι ακόλουθες αρμόδιες αρχές τρίτων χωρών θεωρούνται κατάλληλες για τους σκοπούς του άρθρου 47 παράγραφος 1 της οδηγίας 2006/43/ΕΚ: 1) Καναδικό Συμβούλιο Καταλογισμού Δημόσιων Ευθυνών (Public Accountability Board)· 2) Αρχή Χρηματοπιστωτικής Εποπτείας (Financial Services Agency) της Ιαπωνίας· 3) Εποπτικό Συμβούλιο Ορκωτών Λογιστών και Ελεγκτών (Certified Public Accountants and Auditing Oversight Board) της Ιαπωνίας· 4) Ομοσπονδιακή Αρχή Εποπτείας Ελέγχου (Federal Audit Oversight Authority) της Ελβετίας. Άρθρο 2 1. Με την επιφύλαξη του άρθρου 47 παράγραφος 4 και σύμφωνα με το άρθρο 53 της οδηγίας 2006/43/ΕΚ, από τις 29 Ιουνίου 2008, κάθε διαβίβαση εγγράφων εργασίας λογιστικού ελέγχου ή άλλων εγγράφων που βρίσκονται στην κατοχή νόμιμων ελεγκτών ή ελεγκτικών γραφείων υπόκειται είτε σε προηγούμενη έγκριση από την αρμόδια αρχή του ενδιαφερόμενου κράτους μέλους ή πραγματοποιείται από την αρμόδια αρχή του ενδιαφερόμενου κράτους μέλους. 2. Η διαβίβαση εγγράφων εργασίας λογιστικού ελέγχου ή άλλων εγγράφων που βρίσκονται στην κατοχή νόμιμων ελεγκτών ή ελεγκτικών γραφείων δεν επιτρέπεται να εξυπηρετεί άλλους σκοπούς εκτός από τη δημόσια εποπτεία, την εξωτερική διασφάλιση ποιότητας και τις έρευνες επί των ελεγκτών και ελεγκτικών γραφείων. 3. Όταν τα έγγραφα εργασίας λογιστικού ελέγχου ή τα άλλα έγγραφα που βρίσκονται στην κατοχή νόμιμων ελεγκτών ή ελεγκτικών γραφείων βρίσκονται στην αποκλειστική κατοχή ενός νόμιμου ελεγκτή ή ελεγκτικού γραφείου που εδρεύει σε κράτος μέλος διαφορετικό από το κράτος μέλος στο οποίο εδρεύει ο ελεγκτής του ομίλου και του οποίου η αρμόδια αρχή έχει λάβει σχετικό αίτημα από μια από τις αρχές που αναφέρονται στο άρθρο 1, τα εν λόγω έγγραφα ή στοιχεία διαβιβάζονται στην αρμόδια αρχή της ενδιαφερόμενης τρίτης χώρας μόνον εάν η αρμόδια αρχή του πρώτου κράτους μέλους έχει συμφωνήσει ρητώς με τη διαβίβαση. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 5 Φεβρουαρίου 2010.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1223/2011 ΤΗΣ ΕΠΙΤΡΟΠΉΣ της 28ης Νοεμβρίου 2011 για την τροποποίηση του κανονισμού (ΕΚ) αριθ. 1688/2005 σχετικά με τη δειγματοληψία σε σμήνη από τα οποία προέρχονται τα αβγά και τη μικροβιολογική εξέταση αυτών των δειγμάτων και δειγμάτων ορισμένων ειδών κρέατος που προορίζονται για τη Φινλανδία και τη Σουηδία (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 9 δεύτερη παράγραφος, Εκτιμώντας τα ακόλουθα: (1) Ο κανονισμός (ΕΚ) αριθ. 853/2004 επιβάλλει στους υπευθύνους των επιχειρήσεων τροφίμων ειδικούς κανόνες υγιεινής για τα τρόφιμα ζωικής προέλευσης. Ο εν λόγω κανονισμός προβλέπει ειδικές εγγυήσεις για τρόφιμα ζωικής προέλευσης που προορίζονται για τις αγορές της Φινλανδίας και της Σουηδίας. Βάσει αυτών, οι υπεύθυνοι επιχειρήσεων τροφίμων που προτίθενται να διαθέσουν αβγά στις αγορές αυτών των κρατών μελών πρέπει να συμμορφώνονται με ορισμένους κανόνες όσον αφορά τη σαλμονέλα. (2) Ο κανονισμός (ΕΚ) αριθ. 1688/2005 της Επιτροπής, της 14ης Οκτωβρίου 2005, για την εφαρμογή του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τις ειδικές εγγυήσεις σχετικά με τη σαλμονέλα για τα φορτία ορισμένων ειδών κρέατος και αβγών που αποστέλλονται στη Φινλανδία και τη Σουηδία (2) καθορίζει τους κανόνες δειγματοληψίας που εφαρμόζονται σε σμήνη από τα οποία προέρχονται τα αβγά που προορίζονται για τη Φινλανδία και τη Σουηδία. Καθορίζει επίσης κανόνες για τις μικροβιολογικές μεθόδους εξέτασης αυτών των δειγμάτων καθώς επίσης και δειγμάτων ορισμένων ειδών κρέατος από βοοειδή, χοίρους και πουλερικά που προορίζονται για τα δύο αυτά κράτη μέλη. (3) Ο κανονισμός (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (3) καθορίζει κανόνες που εξασφαλίζουν τη λήψη αποτελεσματικών μέτρων για την καταπολέμηση της σαλμονέλας και άλλων ζωονοσογόνων παραγόντων. Τα μέτρα αυτά περιλαμβάνουν ελάχιστες απαιτήσεις δειγματοληψίας σε όλα τα σμήνη ορνίθων ωοπαραγωγής, στο πλαίσιο των εθνικών προγραμμάτων καταπολέμησης της σαλμονέλας. (4) Ο κανονισμός (ΕΕ) αριθ. 517/2011 της Επιτροπής, της 25ης Μαΐου 2011, για την εφαρμογή του κανονισμού (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου όσον αφορά τον στόχο της Ένωσης για τη μείωση του επιπολασμού ορισμένων οροτύπων σαλμονέλας σε σμήνη ωοπαραγωγής του είδους Gallus gallus και την τροποποίηση του κανονισμού (ΕΚ) αριθ. 2160/2003 και του κανονισμού (ΕΕ) αριθ. 200/2010 (4), καθορίζει κανόνες για το σύστημα δοκιμής για την εξακρίβωση της προόδου όσον αφορά την επίτευξη του στόχου της Ένωσης, δηλαδή της μείωσης του επιπολασμού αυτών των οροτύπων σε σμήνη ορνίθων ωοπαραγωγής. (5) Οι απαιτήσεις που καθορίζονται στους κανονισμούς (ΕΚ) αριθ. 2160/2003 και (ΕΕ) αριθ. 517/2011 ισχύουν για όλα τα σμήνη ορνίθων ωοπαραγωγής στην Ένωση. Συνεπώς, για λόγους απλούστευσης της νομοθεσίας της Ένωσης και για την αποφυγή επικάλυψης στη δειγματοληψία, οι κανόνες δειγματοληψίας που καθορίζονται στους κανονισμούς (ΕΚ) αριθ. 2160/2003, (ΕΚ) αριθ. 1688/2005 και (ΕΕ) αριθ. 517/2011 πρέπει να εναρμονιστούν. (6) Συγκεκριμένα, οι κανόνες δειγματοληψίας που ισχύουν για τα σμήνη που αναφέρονται στο παράρτημα ΙΙΙ του κανονισμού (ΕΚ) αριθ. 1688/2005 θα πρέπει να αντικατασταθούν από τους αντίστοιχους κανόνες που καθορίζονται στους κανονισμούς (ΕΚ) αριθ. 2160/2003 και (ΕΕ) αριθ. 517/2011. Επειδή οι κανόνες που καθορίζονται στους δύο αυτούς κανονισμούς είναι πιο αυστηροί, οι ειδικές εγγυήσεις για τη Φινλανδία και τη Σουηδία δεν θίγονται από αυτή την τροποποίηση. Συνεπώς, το παράρτημα III του κανονισμού (ΕΚ) αριθ. 1688/2005 πρέπει να απαλειφθεί. (7) Επίσης, ο Διεθνής Οργανισμός Τυποποίησης εξέδωσε νέο πρότυπο, ειδικό για την ανίχνευση ειδών σαλμονέλας σε περιττώματα ζώων και σε περιβαλλοντικά δείγματα του σταδίου της πρωτογενούς παραγωγής, ιδίως το πρότυπο EN/ISO 6579-2002/Amd1:2007 παράρτημα Δ: Ανίχνευση ειδών σαλμονέλας σε περιττώματα ζώων και σε περιβαλλοντικά δείγματα του σταδίου της πρωτογενούς παραγωγής. Το πρότυπο αυτό πρέπει να χρησιμοποιείται για δείγματα σε σμήνη από τα οποία προέρχονται τα αβγά στην Ένωση. Συνεπώς, οι κανόνες δειγματοληψίας που καθορίζονται στον κανονισμό (ΕΚ) αριθ. 1688/2005 πρέπει να τροποποιηθούν ώστε να παραπέμπουν στο εν λόγω πρότυπο. (8) Συνεπώς, ο κανονισμός (ΕΚ) αριθ. 1688/2005 πρέπει να τροποποιηθεί αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1688/2005 τροποποιείται ως εξής: (1) Τα άρθρα 4 και 5 αντικαθίστανται ως εξής: «Άρθρο 4 Δειγματοληψία στα σμήνη από τα οποία προέρχονται τα αβγά Η δειγματοληψία στα σμήνη από τα οποία προέρχονται αβγά που προορίζονται για τη Φινλανδία και τη Σουηδία και υποβάλλονται σε μικροβιολογική δοκιμή, όπως ορίζεται στο άρθρο 8 παράγραφος 2 στοιχείο β) του κανονισμού (ΕΚ) αριθ. 853/2004, διενεργείται σύμφωνα με: α) τις ελάχιστες απαιτήσεις δειγματοληψίας για όρνιθες ωοπαραγωγής που καθορίζονται στον πίνακα του παραρτήματος ΙΙ μέρος Β σημείο 1 του κανονισμού (ΕΚ) αριθ. 2160/2003· β) τις απαιτήσεις παρακολούθησης σμηνών ωοπαραγωγής που ορίζονται στο σημείο 2 του παραρτήματος του κανονισμού (ΕΕ) αριθ. 517/2011. Άρθρο 5 Μικροβιολογικές μέθοδοι για την εξέταση των δειγμάτων 1. Η μικροβιολογική δοκιμή για την ανίχνευση σαλμονέλας στα δείγματα που λαμβάνονται σύμφωνα με τα άρθρα 1 έως 4 πρέπει να γίνονται σύμφωνα με τις μεθόδους που περιγράφονται στα ακόλουθα έγγραφα: α) στην περίπτωση δειγμάτων κρέατος, όπως αναφέρεται στα άρθρα 1, 2 και 3: i) EN/ISO 6579: Μικροβιολογία τροφίμων και ζωοτροφών - Οριζόντια μέθοδος για την ανίχνευση της Salmonella spp· ii) NMKL (Σκανδιναβική Επιτροπή Ανάλυσης Τροφίμων) μέθοδος αριθ. 71: Σαλμονέλα. Ανίχνευση στα τρόφιμα· ή iii) μέθοδοι επικυρωμένες για κρέας με βάση τις μεθόδους που αναφέρονται στις περιπτώσεις i) και ii) ή άλλα διεθνώς αναγνωρισμένα πρωτόκολα, υπό την προϋπόθεση ότι: - εφαρμόζονται για κρέας βοοειδών, χοίρων και πουλερικών, και - πιστοποιούνται από τρίτο μέρος σύμφωνα με το πρωτόκολλο που ορίζεται στο πρότυπο EN/ISO 16140 Μικροβιολογία τροφίμων και ζωοτροφών - Πρωτόκολλο για την επικύρωση εναλλακτικών μεθόδων (EN/ISO 16140). β) στην περίπτωση δειγμάτων από σμήνη, όπως αναφέρεται στο άρθρο 4: EN/ISO 6579-2002/Amd1:2007 παράρτημα Δ: Ανίχνευση ειδών σαλμονέλας σε περιττώματα ζώων και σε περιβαλλοντικά δείγματα του σταδίου της πρωτογενούς παραγωγής. 2. Αν δεν υπάρχει συμφωνία μεταξύ των κρατών μελών όσον αφορά τα αποτελέσματα της μικροβιολογικής δοκιμής που αναφέρεται στην παράγραφο 1 στοιχείο α), ως μέθοδος αναφοράς θα θεωρείται η πλέον πρόσφατη έκδοση του προτύπου EN/ISO 6579.» (2) Το παράρτημα III απαλείφεται. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Νοεμβρίου 2011.

Πολιτική για την υγεία

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (EE) αριθ. 388/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 19ης Απριλίου 2012 για την τροποποίηση του κανονισμού (ΕΚ) αριθ. 428/2009 του Συμβουλίου περί κοινοτικού συστήματος ελέγχου των εξαγωγών, της μεταφοράς, της μεσιτείας και της διαμετακόμισης ειδών διπλής χρήσης ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας με τη συνήθη νομοθετική διαδικασία (1), Εκτιμώντας τα ακόλουθα: (1) Ο κανονισμός (ΕΚ) αριθ. 428/2009 του Συμβουλίου (2) απαιτεί τα είδη διπλής χρήσης (συμπεριλαμβανομένου του λογισμικού και της τεχνολογίας) να υποβάλλονται σε αποτελεσματικό έλεγχο όταν εξάγονται από την Ένωση ή διαμετακομίζονται μέσω της Ένωσης, ή παραδίδονται σε τρίτη χώρα ως αποτέλεσμα υπηρεσιών μεσιτείας οι οποίες παρέχονται από μεσίτη που είναι κάτοικος της Ένωσης ή εδρεύει στην Ένωση. (2) Για να μπορέσουν τα κράτη μέλη και η Ένωση να συμμορφωθούν με τις διεθνείς υποχρεώσεις που έχουν αναλάβει, το παράρτημα I του κανονισμού (ΕΚ) αριθ. 428/2009 θεσπίζει τον κοινό κατάλογο των ειδών διπλής χρήσης που αναφέρονται στο άρθρο 3 του εν λόγω κανονισμού, που εφαρμόζει τους διεθνώς συμφωνημένους ελέγχους διπλής χρήσης. Οι υποχρεώσεις αυτές ανελήφθησαν στο πλαίσιο της συμμετοχής στην Ομάδα της Αυστραλίας, στο Καθεστώς Ελέγχου Πυραυλικής Τεχνολογίας, στην Ομάδα Πυρηνικών Προμηθευτών, στη Ρύθμιση του Wassenaar και στη σύμβαση για τα Χημικά Όπλα. (3) Ο κανονισμός (ΕΚ) αριθ. 428/2009 προβλέπει ότι ο κατάλογος του παραρτήματος I ενημερώνεται σύμφωνα με τις συναφείς υποχρεώσεις και δεσμεύσεις, και τις τυχόν τροποποιήσεις αυτών, που έχουν δεχθεί τα κράτη μέλη ως συμβαλλόμενα μέρη διεθνών καθεστώτων μη διάδοσης και διευθετήσεων ελέγχου των εξαγωγών ή με την κύρωση των οικείων διεθνών Συνθηκών. (4) Το παράρτημα I του κανονισμού (ΕΚ) αριθ. 428/2009 θα πρέπει να τροποποιηθεί προκειμένου να ληφθούν υπόψη οι αλλαγές που συμφωνήθηκαν στην Ομάδα της Αυστραλίας, στην Ομάδα Πυρηνικών Προμηθευτών, στο Καθεστώς Ελέγχου Πυραυλικής Τεχνολογίας και στη Ρύθμιση του Wassenaar μετά την έκδοση του εν λόγω κανονισμού. (5) Για να διευκολυνθούν οι αναφορές για τις αρχές ελέγχου των εξαγωγών και τους οικονομικούς παράγοντες, θα πρέπει να δημοσιευθεί αναπροσαρμοσμένη και ενοποιημένη έκδοση του παραρτήματος I του κανονισμού (ΕΚ) αριθ. 428/2009. (6) Συνεπώς, ο κανονισμός (ΕΚ) αριθ. 428/2009 θα πρέπει να τροποποιηθεί ανάλογα, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 428/2009 αντικαθίσταται από το κείμενο στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 19 Απριλίου 2012.

Εμπορικές πράξεις

Εμπορική νομοθεσία


ΟΔΗΓΊΑ 2011/10/ΕΕ ΤΗΣ ΕΠΙΤΡΟΠΉΣ της 8ης Φεβρουαρίου 2011 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση της bifenthrin ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Ο κανονισμός (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), περιλαμβάνει κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I, IA ή IB της οδηγίας 98/8/ΕΚ. Ο εν λόγω κατάλογος περιλαμβάνει την ουσία bifenthrin (βιφενθρίνη). (2) Κατ’ εφαρμογήν του κανονισμού (ΕΚ) αριθ. 1451/2007, η bifenthrin αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 8, συντηρητικά ξύλου, που ορίζεται στο παράρτημα V της εν λόγω οδηγίας. (3) Ως κράτος μέλος εισηγητής ορίστηκε η Γαλλία, η οποία, στις 3 Ιανουαρίου 2008, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 24 Σεπτεμβρίου 2010, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες αξιολογήσεις συνάγεται ότι τα βιοκτόνα που χρησιμοποιούνται ως συντηρητικά ξύλου και περιέχουν bifenthrin αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί η bifenthrin στο παράρτημα I της εν λόγω οδηγίας. (6) Δεν αξιολογήθηκαν σε επίπεδο Ένωσης όλες οι πιθανές χρήσεις. Ενδείκνυται, επομένως, να αξιολογούν τα κράτη τις χρήσεις ή τα σενάρια έκθεσης, καθώς και τους κινδύνους για τα στοιχεία του περιβάλλοντος και τους πληθυσμούς, τα οποία δεν έχουν καλυφθεί αντιπροσωπευτικά από την εκτίμηση κινδύνων σε ενωσιακό επίπεδο, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (7) Εντοπίστηκαν μη αποδεκτοί κίνδυνοι για τους μη επαγγελματίες χρήστες. Είναι επομένως σκόπιμο να απαιτείται να περιοριστούν οι εγκρίσεις του προϊόντος στις βιομηχανικές ή επαγγελματικές χρήσεις, εκτός εάν στην αίτηση για την έγκριση του προϊόντος καταδεικνύεται ότι οι κίνδυνοι για τους μη επαγγελματίες χρήστες μπορούν να περιοριστούν σε αποδεκτά επίπεδα σύμφωνα με το άρθρο 5 και το παράρτημα VI της οδηγίας 98/8/ΕΚ. (8) Λαμβανομένων υπόψη των παραδοχών της εκτίμησης κινδύνων, είναι σκόπιμο να απαιτείται να χρησιμοποιούνται τα εγκεκριμένα για βιομηχανική ή επαγγελματική χρήση προϊόντα με κατάλληλα μέσα ατομικής προστασίας, εκτός εάν στην αίτηση έγκρισης του προϊόντος καταδεικνύεται ότι είναι εφικτός ο περιορισμός, με άλλα μέσα, των κινδύνων για τους βιομηχανικούς ή επαγγελματίες χρήστες σε αποδεκτά επίπεδα. (9) Λαμβανομένων υπόψη των κινδύνων που εντοπίστηκαν για το έδαφος και τα ύδατα, πρέπει να λαμβάνονται κατάλληλα μέτρα με στόχο την προστασία των συγκεκριμένων στοιχείων του περιβάλλοντος. Είναι επομένως σκόπιμο να απαιτείται η παροχή οδηγιών σύμφωνα με τις οποίες η ξυλεία που έχει υποστεί πρόσφατα κατεργασία με το προϊόν πρέπει να αποθηκεύεται, μετά την κατεργασία, κάτω από υπόστεγο ή σε στεγανές σκληρές επιφάνειεςπου χρησιμοποιούνται και στα δύο, και ότι οι ενδεχόμενες απώλειες από την εφαρμογή προϊόντων ως συντηρητικά ξύλου και περιέχουν bifenthrin πρέπει να συλλέγονται για επαναχρησιμοποίηση ή τελική διάθεση Πέραν τούτου, είναι σκόπιμο να απαιτείται να μην εγκρίνονται προϊόντα για την επιτόπια υπαίθρια κατεργασία ξύλου ή για την κατεργασία ξύλου το οποίο είτε θα είναι συνεχώς εκτεθειμένο στα στοιχεία της φύσεως ή θα προστατεύεται από αυτά αλλά θα υφίσταται συχνή ύγρανση (να χρησιμοποιηθεί η κλάση 3 όπως ορίζεται από τον ΟΟΣΑ (3) εκτός εάν υποβάλλονται στοιχεία που αποδεικνύουν ότι το προϊόν θα καλύπτει τις απαιτήσεις του άρθρου 5 και του παραρτήματος VI της οδηγίας 98/8/ΕΚ, εν ανάγκη με την εφαρμογή κατάλληλων μέτρων περιορισμού των κινδύνων. (10) Προκειμένου να εξασφαλιστεί η ισότιμη αντιμετώπιση, στην αγορά, των βιοκτόνων προϊόντων που περιέχουν τη δραστική ουσία bifenthrin και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (11) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα I της οδηγίας 98/8/ΕΚ, ώστε να παρέχεται η δυνατότητα, αφενός, στα κράτη μέλη και στα ενδιαφερόμενα μέρη να προετοιμαστούν για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφεληθούν πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (12) Μετά την καταχώριση, τα κράτη μέλη πρέπει να διαθέτουν ένα εύλογο χρονικό περιθώριο για την εφαρμογή του άρθρου 16 παράγραφος 3 της οδηγίας 98/8/ΕΚ. (13) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (14) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 31 Ιανουαρίου 2012, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από 1ης Φεβρουαρίου 2013. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 8 Φεβρουαρίου 2011.

Πολιτική για την υγεία

Χημική βιομηχανία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 26ης Ιουλίου 2010 για τη σύναψη, εξ ονόματος της Ένωσης, της ρύθμισης μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας και του Πριγκιπάτου του Λιχτενστάιν, αφετέρου, σχετικά με τις λεπτομέρειες της συμμετοχής αυτών των κρατών στον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης (2010/490/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο β) και το άρθρο 74 σε συνδυασμό με το άρθρο 218 παράγραφος 6 στοιχείο α) σημείο v), την πρόταση της Ευρωπαϊκής Επιτροπής, την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Το άρθρο 21 παράγραφος 3 του κανονισμού (ΕΚ) αριθ. 2007/2004 του Συμβουλίου, της 26ης Οκτωβρίου 2004, σχετικά με τη σύσταση Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης (1) ορίζει ότι στον Οργανισμό μπορούν να μετάσχουν χώρες που συμμετέχουν στην υλοποίηση, εφαρμογή και ανάπτυξη του κεκτημένου του Σένγκεν. Οι λεπτομέρειες της συμμετοχής τους θα καθοριστούν σε άλλες ρυθμίσεις που θα συναφθούν μεταξύ της Ένωσης και των χωρών αυτών. (2) Σύμφωνα με την εξουσιοδότηση που χορηγήθηκε στην Επιτροπή, στις 11 Μαρτίου 2008, ολοκληρώθηκαν οι διαπραγματεύσεις με την Ελβετική Συνομοσπονδία και το Πριγκιπάτο του Λιχτενστάιν για τη σύναψη ρύθμισης σχετικά με τις λεπτομέρειες της συμμετοχής αυτών των κρατών στον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης. (3) Μετά την έναρξη ισχύος της συνθήκης της Λισαβόνας, την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα. (4) Σύμφωνα με τα άρθρα 1 και 2 του πρωτοκόλλου για τη θέση της Δανίας, το οποίο είναι προσαρτημένο στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση βασίζεται στο κεκτημένο του Σένγκεν, η Δανία, σύμφωνα με το άρθρο 4 του ιδίου πρωτοκόλλου, πρέπει να αποφασίσει εντός εξαμήνου από την έκδοση της παρούσας απόφασης από το Συμβούλιο εάν θα την εφαρμόσει στο εθνικό της δίκαιο. (5) Η παρούσα απόφαση συνιστά ανάπτυξη διατάξεων του κεκτημένου του Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (2). Συνεπώς, το Ηνωμένο Βασίλειο δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (6) Η παρούσα απόφαση συνιστά ανάπτυξη διατάξεων του κεκτημένου του Σένγκεν στις οποίες δεν συμμετέχει η Ιρλανδία σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (3). Συνεπώς, η Ιρλανδία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (7) Η παρούσα ρύθμιση θα πρέπει να συναφθεί, ΑΠΟΦΑΣΙΖΕΙ: Άρθρο 1 Η ρύθμιση μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας και του Πριγκιπάτου του Λιχτενστάιν, αφετέρου, σχετικά με τις λεπτομέρειες της συμμετοχής αυτών των κρατών στον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης (4) («ρύθμιση») εγκρίνεται εξ ονόματος της Κοινότητας. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να καταθέσει εξ ονόματος της Ένωσης το έγγραφο έγκρισης που προβλέπεται στο άρθρο 9 παράγραφος 4 της ρύθμισης, προκειμένου να εκφραστεί η συναίνεση της Ένωσης να δεσμευθεί, και να προβεί στην ακόλουθη γνωστοποίηση: «Μετά την έναρξη ισχύος της συνθήκης της Λισαβόνας, την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημέρα εκείνη ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, αναφορές στην “Ευρωπαϊκή Κοινότητα” στο κείμενο της ρύθμισης νοούνται, καταλλήλως, ως αναφορές στην “Ευρωπαϊκή Ένωση”.» Άρθρο 3 Η παρούσα απόφαση αρχίζει να ισχύει την ημέρα έκδοσης της. Άρθρο 4 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 26 Ιουλίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 25ης Φεβρουαρίου 2011 περί καθιέρωσης ελάχιστων απαιτήσεων για τη διασυνοριακή επεξεργασία εγγράφων τα οποία έχουν υπογραφεί ηλεκτρονικά από αρμόδιες αρχές, σύμφωνα με την οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, σχετικά με τις υπηρεσίες στην εσωτερική αγορά [κοινοποιηθείσα υπό τον αριθμό Ε(2011) 1081] (Κείμενο που παρουσιάζει ενδιαφέρον για τον ΕΟΧ) (2011/130/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (1), και ιδίως το άρθρο 8 παράγραφος 3, Εκτιμώντας τα ακόλουθα: (1) Οι πάροχοι υπηρεσιών των οποίων οι υπηρεσίες υπάγονται στο πεδίο εφαρμογής της οδηγίας 2006/123/ΕΚ πρέπει να μπορούν να διεκπεραιώνουν, μέσω των ενιαίων κέντρων εξυπηρέτησης και με ηλεκτρονικά μέσα, τις διαδικασίες και διατυπώσεις που είναι αναγκαίες για την πρόσβαση στις δραστηριότητές τους και τη δυνατότητα άσκησης αυτών των δραστηριοτήτων. Εντός των ορίων που καθορίζονται στο άρθρο 5 παράγραφος 3 της οδηγίας 2006/123/ΕΚ ενδέχεται να υπάρχουν ακόμη περιπτώσεις στις οποίες οι πάροχοι υπηρεσιών οφείλουν να υποβάλουν πρωτότυπα έγγραφα, επικυρωμένα αντίγραφα ή επικυρωμένες μεταφράσεις κατά τη διεκπεραίωση των εν λόγω διαδικασιών και διατυπώσεων. Στις περιπτώσεις αυτές, ενδέχεται να χρειαστεί να υποβάλουν οι πάροχοι υπηρεσιών έγγραφα τα οποία έχουν υπογραφεί ηλεκτρονικώς από αρμόδιες αρχές. (2) Η διασυνοριακή χρήση προηγμένων ηλεκτρονικών υπογραφών υποστηριζόμενων από αναγνωρισμένο πιστοποιητικό διευκολύνεται με την απόφαση 2009/767/ΕΚ της Επιτροπής, της 16ης Οκτωβρίου 2009, σχετικά με τη θέσπιση μέτρων που διευκολύνουν τη χρήση διαδικασιών με ηλεκτρονικά μέσα μέσω των «ενιαίων κέντρων εξυπηρέτησης» βάσει της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου, σχετικά με τις υπηρεσίες στην εσωτερική αγορά (2), η οποία, μεταξύ άλλων, επιβάλλει στα κράτη μέλη την υποχρέωση να προβαίνουν σε αναλύσεις επικινδυνότητας πριν ζητήσουν αυτές τις ηλεκτρονικές υπογραφές από παρόχους υπηρεσιών και καθορίζει κανόνες για την αποδοχή, από πλευράς κρατών μελών, προηγμένων ηλεκτρονικών υπογραφών βασιζόμενων σε αναγνωρισμένα πιστοποιητικά, τα οποία έχουν δημιουργηθεί με ή χωρίς διάταξη δημιουργίας ασφαλούς υπογραφής. Ωστόσο, η απόφαση 2009/767/ΕΚ δεν αφορά μορφότυπους ηλεκτρονικών υπογραφών σε έγγραφα τα οποία έχουν εκδοθεί από αρμόδιες αρχές, τα οποία πρέπει να υποβάλλονται από παρόχους υπηρεσιών κατά τη διεκπεραίωση των οικείων διαδικασιών και διατυπώσεων. (3) Δεδομένου ότι επί του παρόντος οι αρμόδιες αρχές των κρατών μελών χρησιμοποιούν διάφορους μορφότυπους προηγμένων ηλεκτρονικών υπογραφών για την ηλεκτρονική υπογραφή των εγγράφων τους, τα κράτη μέλη αποδέκτες που πρέπει να επεξεργαστούν αυτά τα έγγραφα ενδέχεται να αντιμετωπίσουν τεχνικές δυσκολίες λόγω της ποικιλίας των χρησιμοποιούμενων μορφότυπων υπογραφής. Για να μπορούν οι πάροχοι υπηρεσιών να διεκπεραιώνουν με ηλεκτρονικά μέσα τις διασυνοριακές διαδικασίες και διατυπώσεις, είναι αναγκαίο να διασφαλιστεί ότι τουλάχιστον κάποιοι μορφότυποι προηγμένων ηλεκτρονικών υπογραφών είναι δυνατό να υποστηρίζονται τεχνικά από κράτη μέλη αποδέκτες εγγράφων που έχουν υπογραφεί ηλεκτρονικώς από αρμόδιες αρχές άλλων κρατών μελών. Με τον καθορισμό ορισμένων μορφότυπων προηγμένων ηλεκτρονικών υπογραφών που πρέπει να υποστηρίζονται τεχνικώς από το κράτος μέλος αποδέκτη είναι δυνατό να αυτοματοποιηθεί και να βελτιωθεί περαιτέρω η διασυνοριακή διαλειτουργικότητα των ηλεκτρονικών διαδικασιών. (4) Κράτη μέλη, των οποίων αρμόδιες αρχές χρησιμοποιούν μορφότυπους ηλεκτρονικής υπογραφής πέραν εκείνων που τυγχάνουν κοινής υποστήριξης, μπορεί να έχουν δημιουργήσει μέσα επικύρωσης με τα οποία είναι δυνατή και η διασυνοριακή επαλήθευση των υπογραφών τους. Στην περίπτωση αυτή, και για να είναι σε θέση τα κράτη μέλη αποδέκτες να βασίζονται στα εν λόγω εργαλεία επικύρωσης, είναι αναγκαία η εύκολη πρόσβαση στις πληροφορίες που αφορούν αυτά τα εργαλεία, εκτός αν οι αναγκαίες πληροφορίες περιλαμβάνονται απευθείας στα ηλεκτρονικά έγγραφα, στις ηλεκτρονικές υπογραφές ή στους φορείς των ηλεκτρονικών εγγράφων. (5) Η παρούσα απόφαση δεν επηρεάζει τον προσδιορισμό, από τα κράτη μέλη, του τι συνιστά πρωτότυπο, επικυρωμένο αντίγραφο ή επικυρωμένη μετάφραση. Ο στόχος της περιορίζεται στη διευκόλυνση της επαλήθευσης ηλεκτρονικών υπογραφών, εφόσον αυτές χρησιμοποιούνται σε πρωτότυπα έγγραφα, επικυρωμένα αντίγραφα ή επικυρωμένες μεταφράσεις που ενδεχομένως οφείλουν να υποβάλουν οι πάροχοι υπηρεσιών μέσω των ενιαίων κέντρων εξυπηρέτησης. (6) Για να μπορούν τα κράτη μέλη να χρησιμοποιούν τα αναγκαία τεχνικά εργαλεία, είναι σκόπιμο να αρχίσει η παρούσα απόφαση να εφαρμόζεται από την 1η Αυγούστου 2011. (7) Τα μέτρα τα προβλεπόμενα στην παρούσα απόφαση είναι σύμφωνα με τη γνώμη της επιτροπής για την οδηγία παροχής υπηρεσιών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Μορφότυπος αναφοράς για ηλεκτρονικές υπογραφές 1. Τα κράτη μέλη δημιουργούν τα αναγκαία τεχνικά μέσα που τους επιτρέπουν να επεξεργάζονται ηλεκτρονικώς υπογεγραμμένα έγγραφα, τα οποία υποβάλλουν πάροχοι υπηρεσιών στο πλαίσιο διεκπεραίωσης διαδικασιών και διατυπώσεων μέσω των ενιαίων κέντρων εξυπηρέτησης, όπως προβλέπεται στο άρθρο 8 της οδηγίας 2006/123/ΕΚ, και τα οποία έχουν υπογραφεί από αρμόδιες αρχές άλλων κρατών μελών με προηγμένη ηλεκτρονική υπογραφή XML ή CMS ή PDF σε μορφότυπο BES ή EPES, σύμφωνα με τις τεχνικές προδιαγραφές του παραρτήματος. 2. Τα κράτη μέλη, των οποίων αρμόδιες αρχές υπογράφουν τα έγγραφα τα αναφερόμενα στην παράγραφο 1 με χρήση μορφότυπων ηλεκτρονικών υπογραφών άλλων από τους αναφερόμενους στην ίδια παράγραφο, γνωστοποιούν στην Επιτροπή υφιστάμενες δυνατότητες επικύρωσης που επιτρέπουν σε άλλα κράτη μέλη να επικυρώνουν τις ηλεκτρονικές υπογραφές τις οποίες λαμβάνουν επιγραμμικά, δωρεάν και με τρόπο κατανοητό για μη φυσικούς ομιλητές, εκτός αν η ζητούμενη πληροφορία περιλαμβάνεται ήδη στο έγγραφο, στην ηλεκτρονική υπογραφή ή στον φορέα ηλεκτρονικού εγγράφου. Η Επιτροπή θέτει αυτές τις πληροφορίες στη διάθεση όλων των κρατών μελών. Άρθρο 2 Αίτηση Η παρούσα απόφαση αρχίζει να ισχύει από την 1η Αυγούστου 2011. Άρθρο 3 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 25 Φεβρουαρίου 2011.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Ιανουαρίου 2011 σχετικά με παρέκκλιση από τους κανόνες καταγωγής που θεσπίζονται στην απόφαση 2001/822/ΕΚ του Συμβουλίου όσον αφορά ζάχαρη από τις Ολλανδικές Αντίλλες [κοινοποιηθείσα υπό τον αριθμό Ε(2011) 140] (2011/47/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα («απόφαση υπερπόντιας σύνδεσης») (1), και ιδίως το άρθρο 37 του παραρτήματος III, Εκτιμώντας τα ακόλουθα: (1) Το παράρτημα III της απόφασης 2001/822/ΕΚ αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας. Το άρθρο 37 του παραρτήματος ορίζει ότι είναι δυνατό να εγκρίνονται παρεκκλίσεις από τους κανόνες καταγωγής όταν το δικαιολογεί η ανάπτυξη υφισταμένων βιομηχανιών σε χώρα ή έδαφος ή η δημιουργία νέων. (2) Με την απόφαση 2009/699/ΕΚ της Επιτροπής (2), το αίτημα που υποβλήθηκε το 2009 για παράταση της προηγούμενης παρέκκλισης απορρίφθηκε ενώ η αιτηθείσα νέα παρέκκλιση εγκρίθηκε για τις ποσότητες για τις οποίες είχαν χορηγηθεί πιστοποιητικά εισαγωγής ζάχαρης στις Ολλανδικές Αντίλλες για το 2009 και το 2010. (3) Σύμφωνα με τις τριμηνιαίες καταστάσεις των ποσοτήτων που χρησιμοποιήθηκαν στο πλαίσιο της απόφασης 2009/699/ΕΚ, οι οποίες διαβιβάστηκαν στην Επιτροπή από τις Ολλανδικές Αντίλλες, η κατανάλωση στο πλαίσιο της εγκριθείσας παρέκκλισης για 7 000 τόνους το 2010 ανέρχεται μέχρι στιγμής σε περίπου 2 500 τόνους για το εν λόγω έτος. (4) Στις 24 Αυγούστου 2010, οι Κάτω Χώρες ζήτησαν εξ ονόματος των Ολλανδικών Αντιλλών νέα παρέκκλιση από τους κανόνες καταγωγής που προβλέπονται στο παράρτημα III της απόφασης 2001/822/ΕΚ για το διάστημα από την 1η Ιανουαρίου 2011 έως τις 31 Δεκεμβρίου 2013, ημερομηνία κατά την οποία λήγει η ισχύς της απόφασης 2001/822/ΕΚ. Στις 8 Σεπτεμβρίου 2010 και στις 11 Οκτωβρίου 2010 οι Ολλανδικές Αντίλλες διαβίβασαν πρόσθετα στοιχεία. Η αιτούμενη παρέκκλιση αφορά συνολική ετήσια ποσότητα 7 000 τόνων προϊόντων ζάχαρης καταγωγής τρίτων χωρών και μεταποιούμενων στις Ολλανδικές Αντίλλες προς εξαγωγή στην Ένωση. (5) Η νέα παρέκκλιση ζητείται για να δοθεί άδεια προσθήκης αρώματος και χρώματος, άλεσης και μεταποίησης ακατέργαστης ζάχαρης από τρίτες χώρες σε κύβους ζάχαρης στις Ολλανδικές Αντίλλες ενώ προσδίδεται καταγωγή ΥΧΕ (Υπερπόντιων χωρών και εδαφών) στο προϊόν. Οι Ολλανδικές Αντίλλες ζητούν επίσης, για τα έτη 2011, 2012 και 2013, να καθοριστεί στους 7 000 τόνους η ετήσια ποσότητα για την οποία μπορεί να επιτραπεί προσωρινά η σώρευση ΑΚΕ/ΕΕ-ΥΧΕ δυνάμει του άρθρου 6 του παραρτήματος III της απόφασης 2001/822/ΕΚ. (6) Το αίτημα νέας παρέκκλισης βασίζεται σε απαιτήσεις ποιότητας, επειδή η ζάχαρη ΑΚΕ στην περιοχή της Καραϊβικής δεν ανταποκρίνεται στα κριτήρια παραγωγής ζάχαρης υψηλής ποιότητας προοριζόμενης για πελάτες στην Ένωση, και σε κριτήρια διαθεσιμότητας, επειδή η ζάχαρη ΑΚΕ από την Καραϊβική εμφανίζει λόγω καιρικών συνθηκών συνεχές έλλειμμα παραγωγής. Επιπλέον, τα κράτη ΑΚΕ, σε όλο και μεγαλύτερο βαθμό, εξάγουν τη ζάχαρη που παράγουν απευθείας στις Ηνωμένες Πολιτείες και στην Ένωση. Πέραν τούτου, η ακατέργαστη ζάχαρη από ζαχαροκάλαμο που χρησιμοποιείται για το τελικό προϊόν δεν παράγεται στην Ένωση. Ως εκ τούτου, δικαιολογείται να προμηθεύονται οι Ολλανδικές Αντίλλες ακατέργαστη ζάχαρη από γειτονικές τρίτες χώρες οι οποίες δεν ανήκουν στα κράτη ΑΚΕ, τις ΥΧΕ ή την Ένωση. (7) Στα πρόσθετα στοιχεία που διαβίβασαν, οι Κάτω Χώρες αναφέρουν ότι η βιομηχανία ζάχαρης στις Ολλανδικές Αντίλλες, η οποία θα επωφεληθεί από την αιτούμενη παρέκκλιση, προτίθεται να διαφοροποιηθεί με την παραγωγή μειγμάτων και «βιολογικής» ζάχαρης, προϊόντα που προορίζονται για εντελώς διαφορετικές αγορές από εκείνες τις οποίες στοχεύουν τα προϊόντα ζάχαρης για τα οποία ζητείται η παρέκκλιση. Μέχρι στιγμής, η διαφοροποίηση είναι ανεπαρκής και η παρέκκλιση θα μπορούσε να διευκολύνει τη συγκέντρωση των κεφαλαίων που χρειάζονται για τις απαιτούμενες επενδύσεις με σκοπό την περαιτέρω διαφοροποίηση. (8) Η αιτούμενη νέα παρέκκλιση από τους κανόνες καταγωγής που προβλέπονται στο παράρτημα III της απόφασης 2001/822/ΕΚ για ποσότητα 7 000 τόνων προϊόντων που υπάγονται στους κωδικούς ΣΟ 1701 11 90, 1701 99 10 και 1701 91 00 δικαιολογείται βάσει των διατάξεων του άρθρου 37 παράγραφοι 1, 3 και 7 του εν λόγω παραρτήματος, υπό ορισμένες προϋποθέσεις, σκοπός των οποίων είναι η επίτευξη ισορροπίας μεταξύ των έννομων συμφερόντων των επιχειρήσεων των ΥΧΕ και των στόχων της εξωτερικής διάστασης της κοινής οργάνωσης αγοράς ζάχαρης της Ένωσης. (9) Η παρέκκλιση ευνοεί τα έννομα συμφέροντα των Ολλανδικών Αντιλλών αφού αφορά προϊόντα που συνεπάγονται πραγματική μεταποίηση, η δε προστιθέμενη αξία στην ακατέργαστη ζάχαρη ανέρχεται σε ποσοστό τουλάχιστον 45 % της αξίας του τελικού προϊόντος. Επιπλέον, η έγκριση της παρέκκλισης θα συμβάλει στη βελτίωση της ικανότητας της υφιστάμενης βιομηχανίας να συνεχίσει τις εξαγωγές της προς την Ένωση. Η αιτούμενη παρέκκλιση αναμένεται ότι θα δημιουργήσει τον απαιτούμενο κύκλο εργασιών για τη χρηματοδότηση περαιτέρω επενδύσεων για τη διαφοροποίηση των προϊόντων και των δραστηριοτήτων, ώστε να μην είναι πλέον αναγκασμένη η οικεία βιομηχανία να ζητεί παρεκκλίσεις του είδους αυτού στο μέλλον. (10) Επιπροσθέτως, οι κανόνες σώρευσης καταγωγής δεν προσφέρουν λύση για τη βιομηχανία ζάχαρης στις Ολλανδικές Αντίλλες. Το άρθρο 6 παράγραφος 4 του παραρτήματος III της απόφασης 2001/822/ΕΚ ορίζει τις χρονικές περιόδους και τα ποσοτικά όρια για τα οποία έχει επιτραπεί προσωρινά σώρευση καταγωγής και τα οποία συμβιβάζονται με τους στόχους της κοινής οργάνωσης αγοράς της Ένωσης, ενώ παράλληλα συνεκτιμώνται τα έννομα συμφέροντα των επιχειρήσεων των ΥΧΕ. Οι ποσότητες αυτές έχουν μειωθεί σταδιακά και θα φθάσουν τους μηδέν τόνους την 1η Ιανουαρίου 2011. (11) Η σταδιακή κατάργηση της σώρευσης ΑΚΕ/ΕΕ-ΥΧΕ όσον αφορά τη ζάχαρη, όπως προβλέπεται στο άρθρο 6 παράγραφος 4 του παραρτήματος III της απόφασης 2001/822/ΕΚ, καταδεικνύει την πρόθεση της Ένωσης να καταστήσει τους ειδικούς κανόνες καταγωγής πιο περιοριστικούς όσον αφορά τη ζάχαρη, ώστε να λαμβάνονται δεόντως υπόψη οι επιχειρήσεις της Ένωσης που δραστηριοποιούνται στην αγορά ζάχαρης. Η αρχή αυτή πρέπει να τηρείται κατά τον προσδιορισμό των ποσοτήτων για τις οποίες εγκρίνεται παρέκκλιση. Η σταδιακή κατάργηση δικαιολογείται επίσης από τη βούληση της Ένωσης να διαπραγματευτεί συμφωνίες ελεύθερων συναλλαγών με χώρες της Λατινικής Αμερικής, από τις οποίες προμηθεύονται συνήθως ζάχαρη οι Ολλανδικές Αντίλλες. Λαμβανομένης υπόψη της πρόθεσης της βιομηχανίας των Ολλανδικών Αντιλλών να διαφοροποιηθεί πέραν της παραγωγής ζάχαρης για την οποία απαιτείται παρέκκλιση όπως η συγκεκριμένη, οι ποσότητες της παρέκκλισης πρέπει να καταργηθούν σταδιακά. (12) Δεδομένου του χαμηλού επιπέδου χρησιμοποίησης των ποσοτήτων, οι οποίες προβλέφθηκαν στο πλαίσιο των προηγούμενων παρεκκλίσεων, θα πρέπει να προβλεφθεί η διπλάσια ποσότητα της τρέχουσας χρησιμοποίησης ως αρχική ποσότητα, η οποία ανταποκρίνεται στην ικανότητα της υφιστάμενης βιομηχανίας να συνεχίσει τις εξαγωγές της στην Ένωση. Σύμφωνα με την προβλεπόμενη σταδιακή κατάργηση, οι ποσότητες πρέπει να μειώνονται βαθμηδόν κατά τη διάρκεια της περιόδου την οποία αφορά το αίτημα. Η σταδιακή αυτή μείωση θα επιτρέψει ταυτόχρονα τη δημιουργία του απαιτούμενου κύκλου εργασιών για τη χρηματοδότηση περαιτέρω επενδύσεων στις Ολλανδικές Αντίλλες και την παροχή κινήτρων στην οικεία βιομηχανία ζάχαρης για την προώθηση της επιδιωκόμενης διαφοροποίησης. (13) Ως εκ τούτου, με την επιφύλαξη της συμμόρφωσης με ορισμένες προϋποθέσεις όσον αφορά τις ποσότητες, την εποπτεία και τη διάρκεια, πρέπει να εγκριθεί παρέκκλιση για ποσότητα 5 000 τόνων το 2011, 3 000 τόνων το 2012 και 1 500 τόνων το 2013. (14) Εφόσον τηρηθούν οι ανωτέρω προϋποθέσεις, η παρέκκλιση δεν είναι τέτοια που να προκαλέσει σημαντική ζημία σε οικονομικό τομέα ή βιομηχανία εγκατεστημένη στην Ένωση. (15) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (3), καθορίζει τους κανόνες διαχείρισης των δασμολογικών ποσοστώσεων. Οι κανόνες αυτοί πρέπει να εφαρμόζονται, κατ’ αναλογία, στη διαχείριση των ποσοτήτων για τις οποίες χορηγείται η εν λόγω παρέκκλιση. (16) Δεδομένου ότι η ισχύουσα παρέκκλιση λήγει στις 31 Δεκεμβρίου 2010, και ότι ζητείται νέα παρέκκλιση για περίοδο που αρχίζει την 1η Ιανουαρίου 2011 έως τις 31 Δεκεμβρίου 2013, η αιτούμενη παρέκκλιση πρέπει να ισχύει από την 1η Ιανουαρίου 2011 για την εν λόγω περίοδο. (17) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση του παραρτήματος III της απόφασης 2001/822/ΕΚ, προϊόντα ζάχαρης που υφίστανται μεταποίηση στις Ολλανδικές Αντίλλες και υπάγονται στους κωδικούς ΣΟ 1701 11 90, 1701 99 10 και 1701 91 00 θεωρούνται ότι είναι καταγωγής Ολλανδικών Αντιλλών εφόσον προκύπτουν από μη καταγόμενη ζάχαρη σύμφωνα με τους όρους που καθορίζονται στα άρθρα 2, 3 και 4 της παρούσας απόφασης. Άρθρο 2 Η παρέκκλιση που προβλέπεται στο άρθρο 1 ισχύει για τα προϊόντα και τις ποσότητες του παραρτήματος που έχουν δηλωθεί ότι τίθενται σε ελεύθερη κυκλοφορία στην Ένωση από τις Ολλανδικές Αντίλλες κατά την περίοδο από την 1η Ιανουαρίου 2011 έως τις 31 Δεκεμβρίου 2013. Άρθρο 3 Τα άρθρα 308α, 308β και 308γ του κανονισμού (ΕΟΚ) αριθ. 2454/93 σχετικά με τη διαχείριση των δασμολογικών ποσοστώσεων εφαρμόζονται κατ’ αναλογία στη διαχείριση των ποσοτήτων που αναφέρονται στο παράρτημα. Άρθρο 4 Οι τελωνειακές αρχές των Ολλανδικών Αντιλλών λαμβάνουν τα αναγκαία μέτρα για τη διενέργεια ποσοτικών ελέγχων στις εξαγωγές των προϊόντων που αναφέρονται στο άρθρο 2. Όλα τα πιστοποιητικά κυκλοφορίας EUR.1 που εκδίδονται για τα εν λόγω προϊόντα φέρουν παραπομπή στην παρούσα απόφαση. Οι αρμόδιες αρχές των Ολλανδικών Αντιλλών διαβιβάζουν στην Επιτροπή τριμηνιαία δήλωση ποσοτήτων σχετικά με τις οποίες εκδόθηκαν πιστοποιητικά κυκλοφορίας EUR.1 κατ’ εφαρμογή της παρούσας απόφασης και τους αύξοντες αριθμούς των εν λόγω πιστοποιητικών. Άρθρο 5 Στη θέση 7 των πιστοποιητικών EUR.1 που εκδίδονται βάσει της παρούσας απόφασης αναγράφεται η ακόλουθη φράση: - «Derogation - Decision 2011/47/EU», - «Dérogation - Décision 2011/47/UE». Άρθρο 6 Η παρούσα απόφαση εφαρμόζεται από την 1η Ιανουαρίου 2011 έως τις 31 Δεκεμβρίου 2013. Άρθρο 7 H παρούσα απόφαση απευθύνεται στα κράτη μέλη. Βρυξέλλες, 20 Ιανουαρίου 2011.

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 29ης Νοεμβρίου 2011 για την εξ ονόματος της Ένωσης υπογραφή της Ευρωπαϊκής σύμβασης για τη νομική προστασία των υπηρεσιών που βασίζονται ή συνίστανται στην πρόσβαση υπό όρους (2011/853/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114 σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 16 Ιουλίου 1999 το Συμβούλιο εξουσιοδότησε την Επιτροπή να διαπραγματευθεί στο πλαίσιο του Συμβουλίου της Ευρώπης, εξ ονόματος της Ευρωπαϊκής Κοινότητας, σύμβαση σχετική με τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους. (2) Η Ευρωπαϊκή σύμβαση για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους («Σύμβαση») εκδόθηκε από το Συμβούλιο της Ευρώπης στις 24 Ιανουαρίου 2001. (3) Η σύμβαση εγκαθιδρύει ένα κανονιστικό πλαίσιο που είναι σχεδόν πανομοιότυπο με αυτό που θεσπίζει η οδηγία 98/84/ΕΚ του Ευρωπαϊκού Κοινοβουλίου και του Συμβουλίου, της 20ής Νοεμβρίου 1998, για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους (1). (4) Η σύμβαση τέθηκε σε ισχύ την 1η Ιουλίου 2003 και παραμένει ανοιχτή προς υπογραφή από την Ένωση και τα κράτη μέλη της. (5) Η υπογραφή της σύμβασης θα συμβάλει στην επέκταση της εφαρμογής διατάξεων παρόμοιων με εκείνων της οδηγίας 98/84/ΕΚ πέρα από τα σύνορα της Ένωσης και στη θέσπιση ενός δικαίου υπηρεσιών που βασίζονται στην παροχή πρόσβασης υπό όρους, το οποίο θα είναι κοινό στην ευρωπαϊκή ήπειρο. (6) Με την έκδοση της οδηγίας 98/84/ΕΚ, η Ένωση άσκησε την εσωτερική της αρμοδιότητα στους τομείς που καλύπτει η σύμβαση εκτός όσον αφορά τα άρθρα 6 και 8, καθ’ όσον το άρθρο 8 αφορά τα μέτρα του άρθρου 6. Συνεπώς, η σύμβαση θα πρέπει να υπογραφεί τόσο από την Ένωση όσο και από τα κράτη μέλη της. (7) Η σύμβαση θα πρέπει να υπογραφεί εξ ονόματος της Ένωσης, με την επιφύλαξη της σύναψής της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Παρέχεται η εξουσιοδότηση να υπογραφεί εξ ονόματος της Ένωσης η Ευρωπαϊκή σύμβαση για τη νομική προστασία των υπηρεσιών που βασίζονται ή συνίστανται στην παροχή πρόσβασης υπό όρους, με την επιφύλαξη της σύναψης της σύμβασης. Το κείμενο της σύμβασης προσαρτάται στην παρούσα απόφαση. Άρθρο 2 Η πρόεδρος του Συμβουλίου εξουσιοδοτείται να ορίσει το αρμόδιο πρόσωπο ή τα αρμόδια πρόσωπα να υπογράψουν, εξ ονόματος της Ένωσης, τη σύμβαση. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 29 Νοεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 765/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 13ης Ιουνίου 2012 για την τροποποίηση του κανονισμού (ΕΚ) αριθ. 1225/2009 του Συμβουλίου για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Στις 28 Ιουλίου 2011 το όργανο επίλυσης διαφορών («ΟΕΔ») του Παγκόσμιου Οργανισμού Εμπορίου («ΠΟΕ») ενέκρινε την έκθεση του δευτεροβάθμιου δικαιοδοτικού οργάνου και την έκθεση της ειδικής ομάδας, όπως τροποποιήθηκε από την έκθεση του δευτεροβάθμιου δικαιοδοτικού οργάνου («οι εκθέσεις»), στη διαφορά «European Communities - Definitive Anti-Dumping Measures on Certain Iron or Steel Fasteners from China» (Ευρωπαϊκές Κοινότητες - Οριστικά μέτρα αντιντάμπινγκ για ορισμένους συνδετήρες από σίδηρο ή χάλυβα καταγωγής Λαϊκής Δημοκρατίας της Κίνας) (2). (2) Στις εκθέσεις διαπιστώθηκε, μεταξύ άλλων, ότι το άρθρο 9 παράγραφος 5 του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (3) («βασικός κανονισμός αντιντάμπινγκ») ήταν ασυμβίβαστο με το άρθρο 6 παράγραφος 6.10, με το άρθρο 9 παράγραφος 9.2 και με το άρθρο 18 παράγραφος 18.4 της συμφωνίας αντιντάμπινγκ του ΠΟΕ και με το άρθρο XVI παράγραφος 4 της συμφωνίας για τον ΠΟΕ. Το άρθρο 9 παράγραφος 5 του βασικού κανονισμού αντιντάμπινγκ προβλέπει ότι οι μεμονωμένοι παραγωγοί-εξαγωγείς από χώρες που δεν έχουν οικονομία αγοράς και στις οποίες δεν έχει αναγνωριστεί καθεστώς οικονομίας της αγοράς σύμφωνα με το άρθρο 2 παράγραφος 7 στοιχείο γ) του βασικού κανονισμού αντιντάμπινγκ υπόκεινται σε συντελεστή δασμού που ισχύει για όλη τη χώρα, εκτός εάν οι εξαγωγείς αυτοί μπορούν να αποδείξουν ότι πληρούν τους όρους ατομικής μεταχείρισης («ΑΜ») που προβλέπονται στο άρθρο 9 παράγραφος 5 του βασικού κανονισμού αντιντάμπινγκ. (3) Το δευτεροβάθμιο δικαιοδοτικό όργανο διαπίστωσε ότι το άρθρο 9 παράγραφος 5 του βασικού κανονισμού αντιντάμπινγκ ορίζει κατά τεκμήριο ότι οι παραγωγοί-εξαγωγείς οι οποίοι δραστηριοποιούνται σε χώρες που δεν έχουν οικονομία αγοράς δεν δικαιούνται ΑΜ και ότι για να τύχουν ΑΜ, φέρουν οι ίδιοι το βάρος της απόδειξης ότι ικανοποιούν τα κριτήρια της ΑΜ. Σύμφωνα με το δευτεροβάθμιο δικαιοδοτικό όργανο, δεν υπάρχει νομική βάση για το τεκμήριο αυτό στις σχετικές συμφωνίες του ΠΟΕ. (4) Ωστόσο, το δευτεροβάθμιο δικαιοδοτικό όργανο διευκρίνισε ότι, όταν καθορίζεται το ενιαίο περιθώριο ντάμπινγκ και ο ενιαίος δασμός αντιντάμπινγκ για διάφορους εξαγωγείς, η συμβατότητα του καθορισμού αυτού προς το άρθρο 6 παράγραφος 6.10 και με το άρθρο 9 παράγραφος 9.2 της συμφωνίας αντιντάμπινγκ του ΠΟΕ θα εξαρτηθεί από τη ύπαρξη καταστάσεων, οι οποίες καταδεικνύουν ότι δύο οι περισσότεροι εξαγωγείς μπορεί μεν από νομική άποψη να είναι ανεξάρτητοι μεταξύ τους, ωστόσο συνδέονται με τέτοια σχέση, ώστε θα έπρεπε να αντιμετωπίζονται ως ενιαία οντότητα. Τέτοιες καταστάσεις μπορεί να είναι: i) η ύπαρξη εταιρικών και διαρθρωτικών δεσμών μεταξύ εξαγωγέων, όπως ο κοινός έλεγχος, η συμμετοχή στο μετοχικό κεφάλαιο και η διοίκηση· ii) η ύπαρξη εταιρικών και διαρθρωτικών δεσμών μεταξύ του κράτους και των εξαγωγέων, όπως ο κοινός έλεγχος, η συμμετοχή στο μετοχικό κεφάλαιο και η διοίκηση· και iii) ο έλεγχος ή η ουσιώδης επιρροή του κράτους όσον αφορά τις τιμές και την παραγωγή. Από αυτή την άποψη, τα στοιχεία που περιλαμβάνονται στις προτεινόμενες τροποποιήσεις στο άρθρο 9 παράγραφος 5 του βασικού κανονισμού αντιντάμπινγκ και αντικατοπτρίζουν τις καταστάσεις αυτές θα πρέπει να αναγνωστούν υπό το πρίσμα των διευκρινίσεων του δευτεροβάθμιου δικαιοδοτικού οργάνου και με την επιφύλαξη των στοιχείων που χρησιμοποιούν την ίδια ή παρόμοια διατύπωση σε άλλες διατάξεις του βασικού κανονισμού αντιντάμπινγκ. (5) Στις 18 Αυγούστου 2011 η Ένωση γνωστοποίησε στο ΟΕΔ ότι προτίθεται να εφαρμόσει τις συστάσεις και τις αποφάσεις του ΟΕΔ για την επίλυση της διαφοράς αυτής κατά τρόπο που να συνάδει με τις υποχρεώσεις της έναντι του ΠΟΕ. (6) Γι’ αυτό τον σκοπό, είναι αναγκαίο να τροποποιηθούν οι διατάξεις του άρθρου 9 παράγραφος 5 του βασικού κανονισμού αντιντάμπινγκ, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 9 παράγραφος 5 του κανονισμού (ΕΚ) αριθ. 1225/2009 αντικαθίσταται ως εξής: «5. Ο δασμός αντιντάμπινγκ επιβάλλεται στο ύψος που αναλογεί σε κάθε περίπτωση, χωρίς διάκριση, στις εισαγωγές ενός προϊόντος από κάθε πηγή, εισαγωγές για τις οποίες έχει διαπιστωθεί ότι αποτελούν αντικείμενο ντάμπινγκ και ότι προξενούν ζημία, με εξαίρεση τις εισαγωγές από εκείνες τις πηγές από τις οποίες έχουν γίνει δεκτές αναλήψεις υποχρεώσεων βάσει των διατάξεων του παρόντος κανονισμού. Ο κανονισμός που επιβάλλει τα μέτρα αντιντάμπινγκ προσδιορίζει τον δασμό για κάθε προμηθευτή ή, αν αυτό είναι πρακτικώς ανέφικτο, για την οικεία προμηθεύτρια χώρα. Οι προμηθευτές που από νομική άποψη είναι ανεξάρτητοι από άλλους προμηθευτές ή ανεξάρτητοι από το κράτος μπορούν, παρόλα αυτά, να θεωρηθούν ως ενιαία οντότητα για τον προσδιορισμό του δασμού. Για την εφαρμογή του παρόντος εδαφίου, μπορούν να ληφθούν υπόψη παράγοντες όπως η ύπαρξη διαρθρωτικών ή εταιρικών δεσμών μεταξύ των προμηθευτών και του κράτους ή μεταξύ των προμηθευτών, ο έλεγχος ή η ουσιώδης επιρροή του κράτους όσον αφορά τις τιμές και την παραγωγή και η οικονομική δομή της προμηθεύτριας χώρας.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται σε όλες τις έρευνες που κινούνται δυνάμει του κανονισμού (ΕΚ) αριθ. 1225/2009 μετά την ημερομηνία έναρξης ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 13 Ιουνίου 2012.

Εμπορικές πράξεις

Εμπορική νομοθεσία


ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Δεκεμβρίου 2011 για την περάτωση της διαδικασίας κατά των επιδοτήσεων όσον αφορά τις εισαγωγές ορισμένων τύπων τερεφθαλικού πολυαιθυλενίου καταγωγής Ομάν και Σαουδικής Αραβίας (2011/834/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 14, Κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ (1) Στις 3 Ιανουαρίου 2011 η Ευρωπαϊκή Επιτροπή (στο εξής «η Επιτροπή») έλαβε καταγγελία σχετικά με υποτιθέμενες επιδοτήσεις ορισμένων τύπων τερεφθαλικού πολυαιθυλενίου («PET») καταγωγής Ομάν και Σαουδικής Αραβίας (στο εξής «οι ενδιαφερόμενες χώρες») που προκαλούσαν ζημία στον αντίστοιχο κλάδο παραγωγής της Ένωσης. (2) Η καταγγελία υποβλήθηκε σύμφωνα με το άρθρο 10 του βασικού κανονισμού από την επιτροπή των ευρωπαίων κατασκευαστών τερεφθαλικού πολυαιθυλενίου [Committee of Polyethylene Terephthalate (PET) Manufacturers in Europe] (CPME) (εφεξής «ο καταγγέλλων») για λογαριασμό των παραγωγών που αντιπροσωπεύουν το μεγαλύτερο μέρος, στη συγκεκριμένη περίπτωση πάνω από το 50 %, της συνολικής παραγωγής ορισμένων τύπων PET της Ένωσης. (3) Η καταγγελία περιείχε εκ πρώτης όψεως αποδεικτικά στοιχεία για την ύπαρξη επιδοτήσεων και σημαντικής ζημίας που προέκυψε από αυτές, τα οποία θεωρήθηκαν επαρκή, ώστε να δικαιολογείται η έναρξη διαδικασίας κατά των επιδοτήσεων. (4) Πριν από την έναρξη της διαδικασίας και σύμφωνα με το άρθρο 10 παράγραφος 7 του βασικού κανονισμού, η Επιτροπή ενημέρωσε την κυβέρνηση του Ομάν και της Σαουδικής Αραβίας ότι είχε λάβει δεόντως τεκμηριωμένη καταγγελία στην οποία διατυπωνόταν ο ισχυρισμός ότι οι επιδοτούμενες εισαγωγές ορισμένων τύπων PET καταγωγής Ομάν και Σαουδικής Αραβίας προκαλούσαν σοβαρή ζημία στον ενωσιακό κλάδο παραγωγής. Οι κυβερνήσεις των εν λόγω χωρών κλήθηκαν χωριστά σε διαβουλεύσεις με σκοπό να διευκρινιστεί η κατάσταση όσον αφορά το περιεχόμενο της καταγγελίας και να επιτευχθεί αμοιβαία αποδεκτή λύση. Κατά τις διαβουλεύσεις βρέθηκε από κοινού συμφωνηθείσα λύση. (5) Η Επιτροπή, κατόπιν διαβούλευσης με τη συμβουλευτική επιτροπή, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2) κίνησε στις 16 Φεβρουαρίου 2011 διαδικασία κατά των επιδοτήσεων όσον αφορά τις εισαγωγές στην Ευρωπαϊκή Ένωση ορισμένων τύπων PET καταγωγής Ομάν και Σαουδικής Αραβίας. (6) Την ίδια ημέρα η Επιτροπή κίνησε διαδικασία αντιντάμπινγκ σχετικά με τις εισαγωγές στην Ένωση ορισμένων τύπων PET καταγωγής των ενδιαφερόμενων χωρών (3). (7) Η Επιτροπή απέστειλε ερωτηματολόγια στον ενωσιακό κλάδο παραγωγής, στους εξαγωγείς/παραγωγούς στις ενδιαφερόμενες χώρες, στους εισαγωγείς, σε τυχόν οργανώσεις που είναι γνωστό ότι ενδιαφέρονται, καθώς και στις αρχές των ενδιαφερόμενων χωρών. Οι ενδιαφερόμενοι είχαν την ευκαιρία να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση για την έναρξη διαδικασίας. (8) Η δυνατότητα ακρόασης παραχωρήθηκε σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (9) Με επιστολή της 12ης Οκτωβρίου 2011 στην Επιτροπή η CPME απέσυρε επισήμως την καταγγελία της. (10) Σύμφωνα με το άρθρο 14 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (11) Στην περίπτωση αυτή παρατηρείται ότι η Επιτροπή δεν διαπίστωσε κάποιο στοιχείο που να υποδεικνύει ότι η περάτωση αυτή δεν θα ήταν προς το συμφέρον της Ένωσης, ούτε τα ενδιαφερόμενα μέρη προσκόμισαν τέτοιου είδους στοιχεία. Συνεπώς, η Επιτροπή θεώρησε ότι η παρούσα διαδικασία πρέπει να περατωθεί. Τα ενδιαφερόμενα μέρη ενημερώθηκαν σχετικά και τους παρασχέθηκε η ευκαιρία να διατυπώσουν τις παρατηρήσεις τους. (12) Ορισμένα ενδιαφερόμενα μέρη εξέφρασαν τη στήριξή τους στην περάτωση της διαδικασίας. Άλλα ενδιαφερόμενα μέρη, αν και υποστήριξαν την περάτωση της διαδικασίας, ζήτησαν να τους κοινοποιηθούν τα συμπεράσματα της έρευνας. (13) Σημειώνεται ότι, ως προς το θέμα αυτό, η Επιτροπή δεν κατέληξε σε συμπέρασμα όσον αφορά τα τις διαπιστώσεις της και, κατά συνέπεια, δεν είναι σε θέση να κοινοποιήσει στοιχεία που συλλέχθηκαν πριν από την απόσυρση της καταγγελίας. (14) Με βάση τα προαναφερθέντα, συνάγεται το συμπέρασμα ότι δεν συντρέχουν αποχρώντες λόγοι κατά της περάτωσης της διαδικασίας. (15) Ως εκ τούτου, η Επιτροπή συμπεραίνει ότι η διαδικασία κατά των επιδοτήσεων όσον αφορά τις εισαγωγές στην Ένωση ορισμένων τύπων τερεφθαλικού πολυαιθυλενίου (PET) καταγωγής Ομάν και Σαουδικής Αραβίας πρέπει να περατωθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα απόφαση περατώνεται η διαδικασία κατά των επιδοτήσεων που αφορά εισαγωγές τερεφθαλικού πολυαιθυλενίου με αριθμό ιξώδους 78 ml/g ή μεγαλύτερο, σύμφωνα με το πρότυπο ISO 1628-5, υπαγόμενου επί του παρόντος στον κωδικό ΣΟ 3907 60 20, καταγωγής Ομάν και Σαουδικής Αραβίας. Άρθρο 2 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 13 Δεκεμβρίου 2011.

Εμπορικές πράξεις

Εμπορική νομοθεσία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 592/2012 ΤΗΣ ΕΠΙΤΡΟΠΉΣ της 4ης Ιουλίου 2012 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών bifenazate, captan, cyprodinil, fluopicolide, hexythiazox, isoprothiolane, metaldehyde, oxadixyl και phosmet μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις ουσίες bifenazate και captan έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες cyprodinil, fluopicolide, hexythiazox, metaldehyde, oxadixyl και phosmet, έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. Για την ουσία isoprothiolane δεν είχαν οριστεί προηγουμένως ΑΟΚ σε κανένα από τα παραρτήματα του κανονισμού (ΕΚ) αριθ. 396/2005. (2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία bifenazate σε φραγκοστάφυλα (κόκκινα, άσπρα ή μαύρα), σμέουρα και βατόμουρα, υποβλήθηκε αίτηση βάσει του άρθρου 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ. (3) Όσον αφορά την ουσία captan, υποβλήθηκε σχετική αίτηση για χρήση σε βατόμουρα, σμέουρα, μύρτιλλα, φραγκοστάφυλα (κόκκινα, μαύρα και άσπρα) και πράσινα φραγκοστάφυλα. Όσον αφορά την ουσία cyprodinil, υποβλήθηκε σχετική αίτηση για χρήση σε αρωματικά φυτά, σπανάκι και τεύτλα με βρώσιμα φύλλα, μαρούλια, λυκοτρίβολο, κάρδαμο, σκαρόλα (πικρίδα), ρόκα και φύλλα και βλαστούς των ειδών Brassica spp. Όσον αφορά την ουσία fluopicolide, υποβλήθηκε σχετική αίτηση για χρήση σε ραπάνια, κρεμμύδια, πατάτες και μη κεφαλωτές κράμβες. Όσον αφορά την ουσία hexythiazox, υποβλήθηκε αίτηση για χρήση στο τσάι. Όσον αφορά την ουσία metaldehyde υποβλήθηκε σχετική αίτηση για χρήση σε φράουλες, πατάτες, γογγυλοκράμβες, μαρούλια και άλλα σαλατικά, σε όλη την ομάδα του σπανακιού και των παρεμφερών, σε όλη την ομάδα των αρωματικών φυτών και στην ελαιοκράμβη. Όσον αφορά την ουσία phosmet, υποβλήθηκε σχετική αίτηση για χρήση σε πατάτες, βερίκοκα, ροδάκινα, επιτραπέζιες ελιές, ελιές για παραγωγή ελαίου και ελαιοκράμβη. (4) Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, υποβλήθηκε αίτηση για την ουσία isoprothiolane σε ρύζι. Η εγκεκριμένη χρήση της ουσίας isoprothiolane σε ρύζι στην Ιαπωνία έχει ως αποτέλεσμα υψηλότερα κατάλοιπα απ’ ό,τι τα υφιστάμενα ΑΟΚ που παρατίθενται στον κανονισμό (ΕΚ) αριθ. 396/2005. Για την αποφυγή εμπορικών φραγμών όσον αφορά την εισαγωγή της συγκεκριμένης καλλιέργειας, κρίνεται αναγκαίος ο καθορισμός υψηλότερων ΑΟΚ. (5) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (6) Το Βέλγιο ενημέρωσε την Επιτροπή σχετικά με κατάλοιπα της ουσίας oxadixyl στο μαϊντανό, το σέλινο και τα πράσα που υπερβαίνουν τα ισχύοντα ΑΟΚ. Σύμφωνα με τις βελγικές αρχές, η μη αναμενόμενη παρουσία της ουσίας oxadixyl στις εν λόγω καλλιέργειες οφείλεται στην παραμονή της δραστικής ουσίας στο έδαφος. Το Βέλγιο υπέβαλε αίτηση τροποποίησης των εν λόγω ΑΟΚ, σύμφωνα με το άρθρο 6 παράγραφος 3 του κανονισμού (ΕΚ) αριθ. 396/2005. (7) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε. (8) Στις αιτιολογημένες γνώμες της η Αρχή συμπέρανε ότι, όσον αφορά τη χρήση της ουσίας fluopicolide σε κρεμμύδια, τα δεδομένα που υποβλήθηκαν δεν επαρκούν για τον καθορισμό νέου ΑΟΚ. Όσον αφορά τη χρήση της ουσίας metaldehyde σε φράουλες και γογγυλοκράμβες, τα δεδομένα που υποβλήθηκαν δεν επαρκούν για τον καθορισμό νέου ΑΟΚ. Όσον αφορά τη χρήση της ουσίας phosmet σε βερίκοκα, τα δεδομένα που υποβλήθηκαν δεν επαρκούν για τον καθορισμό νέου ΑΟΚ. (9) Όσον αφορά τη χρήση της ουσίας bifenazate σε σμέουρα και βατόμουρα, δεν είναι αναγκαία η τροποποίηση των ΑΟΚ, δεδομένου ότι τα ΑΟΚ που καθορίζονται στο παράρτημα II του κανονισμού (ΕΚ) αριθ. 396/2005 ταυτίζονται με τα αιτούμενα. (10) Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές ως προς την ασφάλεια των καταναλωτών με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση μέσω ακραίας κατανάλωσης των οικείων καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας λήψης (ΑDI) ή της δόσης αναφοράς οξείας έκθεσης (ARfD). (11) Με βάση τις αιτιολογημένες γνώμες της Αρχής και λαμβανομένων υπόψη των συναφών με το θέμα που εξετάζεται παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (12) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Ιουλίου 2012.

Χημική βιομηχανία


ΚΑΝΟΝΙΣΜΌΣ (ΕΕ) αριθ. 630/2011 ΤΟΥ ΣΥΜΒΟΥΛΊΟΥ της 21ης Ιουνίου 2011 για την τροποποίηση του κανονισμού (ΕΕ) αριθ. 7/2010 σχετικά με το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα γεωργικά και βιομηχανικά προϊόντα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Προκειμένου να διασφαλισθεί ο επαρκής και αδιάλειπτος εφοδιασμός σε ορισμένα αγαθά η παραγωγή των οποίων στην Ένωση δεν επαρκεί και να αποφευχθούν διαταραχές της αγοράς, για ορισμένα γεωργικά και βιομηχανικά προϊόντα, ανοίχθηκαν αυτόνομες δασμολογικές ποσοστώσεις, με τον κανονισμό (ΕΕ) αριθ. 7/2010 του Συμβουλίου (1), στο πλαίσιο των οποίων τα εν λόγω προϊόντα μπορούν να εισάγονται με μειωμένο ή μηδενικό δασμολογικό συντελεστή. (2) Ο όγκος των ποσοστώσεων που καθορίσθηκαν παλαιότερα για τις αυτόνομες δασμολογικές ποσοστώσεις της Ένωσης με τους αύξοντες αριθμούς 09.2767, 09.2813, 09.2977, 09.2628, 09.2629 και 09.2635 δεν επαρκεί για να καλύψει τις ανάγκες του κλάδου παραγωγής της Ένωσης. Συνεπώς, ο όγκος των εν λόγω ποσοστώσεων θα πρέπει να αυξηθεί, από την 1η Ιουλίου 2011 στην περίπτωση των δασμολογικών ποσοστώσεων με τους αύξοντες αριθμούς 09.2767 και 09.2813 και από την 1η Ιανουαρίου 2011 στην περίπτωση των δασμολογικών ποσοστώσεων με τους αύξοντες αριθμούς 09.2977, 09.2628, 09.2629 και 09.2635. (3) Επιπλέον, σε ό,τι αφορά την αυτόνομη δασμολογική ποσόστωση της Ένωσης με τον αύξοντα αριθμό 09.2631, θα πρέπει να επανεξετασθεί η περιγραφή του προϊόντος. (4) Εξάλλου, δεν είναι πλέον προς το συμφέρον της Ένωσης να συνεχίσει να χορηγεί δασμολογική ποσόστωση για το δεύτερο εξάμηνο του 2011, όσον αφορά την ποσόστωση με τον αύξοντα αριθμό 09.2947. Η εν λόγω ποσόστωση θα πρέπει συνεπώς να κλείσει με ισχύ από την 1η Ιουλίου 2011 και η αντίστοιχη σειρά θα πρέπει να διαγραφεί από το παράρτημα του κανονισμού (ΕΕ) αριθ. 7/2010. (5) Συνεπώς, ο κανονισμός (ΕΕ) αριθ. 7/2010 θα πρέπει να τροποποιηθεί αναλόγως. (6) Δεδομένου ότι ορισμένα μέτρα που προβλέπονται στον παρόντα κανονισμό θα πρέπει να αρχίσουν να ισχύουν από την 1η Ιανουαρίου 2011 και άλλα από την 1η Ιουλίου 2011, ο παρών κανονισμός θα πρέπει να τύχει εφαρμογής από τις εν λόγω ημερομηνίες αντιστοίχως και να αρχίσει να ισχύει αμέσως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 7/2010 τροποποιείται ως εξής: 1) οι σειρές για τις δασμολογικές ποσοστώσεις με τους αύξοντες αριθμούς 09.2767, 09.2813 και 09.2631 αντικαθίστανται από τις σειρές που περιλαμβάνονται στο παράρτημα I του παρόντος κανονισμού· 2) οι σειρές για τις δασμολογικές ποσοστώσεις με τους αύξοντες αριθμούς 09.2977, 09.2628, 09.2629 και 09.2635 αντικαθίστανται από τις σειρές που περιλαμβάνονται στο παράρτημα II του παρόντος κανονισμού· 3) η σειρά για τη δασμολογική ποσόστωση με τον αύξοντα αριθμό 09.2947 διαγράφεται. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2011. Ωστόσο, το άρθρο 1 σημείο 2 εφαρμόζεται από την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 21 Ιουνίου 2011.

Εμπορικές πράξεις

Εμπορική νομοθεσία